Luonnon luomaa: Ruskeakarhu ja huonoa tilannetajua...\nRanuan eläinpuistossa elelee myös muutama ruskeakarhu. Tämä ruskeakarhu asustelee aivan jääkarhujen naapurissa. Sekin sai alkupaloiksi porkkanoita (ei niin hirveän hyviä) ja omenoita (ne olivat tosi hyviä ;-)). Ennen ruokailua se otti rennosti. Aurinko paistoi ja tuuli henkeäili pehmeästi...\nEläinten hoitaja kertoi, että tämä karhu on oppinut emoltaan 'joogaamaan'. Ja siltähän tuo touhu näyttikin, kun se alkoi venyttelemään ruokailua varten ;-) Harmi, että aurinko takaa kuviin kovat kontrastit - mukavaa, että melkein koko päivän oli aurinkoista :-)\nAamulla (myöhään) heräsin meteliin ja ihmettelin, kenen pitää ennen yhdeksää pitää moista mekkalaa. Pian huomasin ikkunasta heijastuvat siniset vilkkuvalot. Tällä kertaa paikalla olivat niin poliisit, pelastushenkilökuntaa kuin sairaanhoitoihmisiäkin ambulanssin kera. Olin onnistunut olemaan heräämättä, kun auto oli jysähtänyt puuhun talon vieressä - ilmeisen kovalla vauhdilla. Puuhun jäi iso jälki ja auto päätyi katolleen. Pelastushenkilöstö oli saanut tuossa vaiheessa auton toisen puolen ovet leikattua irti ja irroittivat nähtävästi kuljettajaa.\nPaikalle kerääntyi ymmärrettävästi yleisöä lähinnä ohikulkijoista. Häiritsevää oli, että osa näytti unohtavan välillä vakavan tilanteen ja keskustelu meni hauskaksi naureskeluksi. Se ei tuntunut minusta sopivalta, oli pelastettava sitten hengissä tai ei. Olisihan tuossa ollut tilaa siirtyä hekottelemaan vähän kauemmaksikin. Kukaan ei olisi varmaan pistänyt pahakseen...\nLähettänyt Susanna Hietanen klo 19.46\nTunnisteet: Ranua, ruskeakarhu\nSussi 30. heinäkuuta 2015 klo 20.25\nMinä onnistuin kerran pysymään täydessä unessa, vaikka talon edessä pörräsi mediheli että poliisit. Mies kertoi jälkikäteen.\nSusanna Hietanen 31. heinäkuuta 2015 klo 10.47\nEläköön hyvä uni ;-)\nSirpa 30. heinäkuuta 2015 klo 21.08\nIhana joogaava karhu!\nTuollaisessa tilanteessa nousee tunteet pintaan, mutta että nauraskelua...:(\nSusanna Hietanen 31. heinäkuuta 2015 klo 10.48\nIkämiehet taisivat unohtaa jo, missä tilanteessa ovat...\nAnneli A 30. heinäkuuta 2015 klo 21.30\nKyllä tuo karhu on kaunis eläin kun sitä saa ihailla eläintarhassa. Meilläkin on ollut aurinkoinen sää tänään ja on voinut tehdä töitä puutarhassa. Mukavaa viikonloppua sinulle!\nSusanna Hietanen 31. heinäkuuta 2015 klo 10.49\nMarru 30. heinäkuuta 2015 klo 22.02\nOikein mukavaa viikonloppua sinullekin :-)\nBetween 30. heinäkuuta 2015 klo 22.20\nEläinten touhuja on kiva katsella. Karhuja tietenkin turvallisen välimatkan päästä.\nAikamoinen herätys. Toivottavasti uhri selviää ja mielellään ilman vakavaa vammautumista. Ei kyllä ole naureskelun paikka, vaikka se olisikin merkki hämmennyksestä.\nSusanna Hietanen 31. heinäkuuta 2015 klo 10.50\nTietty etäisyys tekee näiden kanssa oikein mukavaa ;-)\nPäivän lehden mukaan kuski selvisi vain nirhaumilla. Auto tosin meni reippaasti lunastuskuntoon. Onnea oli matkassa onnettomalla tällä kertaa...\nKukkaiselämää 30. heinäkuuta 2015 klo 23.35\nToivottavasti kolarissa ei käynyt pahasti. Ihanat nallet ja joogakuvat!\nSusanna Hietanen 31. heinäkuuta 2015 klo 10.51\nOlosuhteisiin nähden hyvin on ymmärtääkseni kuski selvinnyt. Vielä ambulanssiin siirrettäessä en osannut jähmettyneestä kropasta arvella yhtään mitään.\nHauskaa joogaa minustakin :-)\nUnknown 31. heinäkuuta 2015 klo 1.04\nHauskasti otso joogaa. Milloin porukat oppii, että kova vauhti tappaa.\nSusanna Hietanen 31. heinäkuuta 2015 klo 10.59\nTässä on ollut muutakin kuin vauhtia, vaikka vauhti on melkoinen paha tuolla innostavalla suoralla tien pätkällä... Kuski oli menettänyt auton hallinnan ihan suoralla tiellä, ei jarrutusjälkiä ja ajautunut vastakkaiselle puolelle, ajanut siellä olevan liikennejakajan (koroke) yli ojan luokse puuhun ja siinä välissä kiepsahtanut katolleen... Ihan helposti auto ei suoralla tiellä kuivalla kelillä lähde noin käsistä. Lehden mukaan alkoholilla ei ollut osuutta asiaan...\nKirsti 31. heinäkuuta 2015 klo 7.56\nHassu karhu ♥\nSusanna Hietanen 31. heinäkuuta 2015 klo 11.00\nMaaritKoo 31. heinäkuuta 2015 klo 13.26\nKarhu näyttää leppoisalta. En silti metsässä haluaisi tavata karhua.\nPasi Lepola 3. elokuuta 2015 klo 14.09\nHaha, hauska temppu. Tuo sympaattinen karhu tietää miten saa yleisön hyvälle tuulelle!


Orpo harrastaa pikkupolitikointia liikennehankkeissa | Suomenmaa\nValtiovarainministeri Petteri Orpo otti omaan budjettiehdotukseensa liikenne- ja viestintäministeri Anne Bernerin ehdottamista uusista väylähankkeista vain kehäkolmosen sisäpuolelle sijoittuvat kohteet.\nOrpo harrastaa pikkupolitikointia liikennehankkeissa\nlauantai 12.8.2017 4:00\nPääkirjoitus Helsingin Sanomat nosti perjantaina esiin mielenkiintoisen yksityiskohdan valtiovarainministeriön budjettiesityksestä. Petteri Orpo on hyväksynyt liikenne- ja viestintäministeriön ehdottamista uusista väylähankkeista vain kehäkolmosen sisäpuolelle sijoittuvat kohteet.\nLiikenne- ja viestintäministeriö ehdotti kuuden uuden väylähankkeen käynnistämistä ensi vuonna. Valtiovarainministeriö otti niistä omaan esitykseensä vain kolme: kehäykkösen parannuksen Laajalahden kohdalla ja Länsimetron jatkeen liikennejärjestelyt Espoossa sekä Vuosaaren meriväylän Helsingissä.\nNäihin kolmeen hankkeeseen kuluu yhteensä 40 miljoonaa euroa.\nKaikkien uusien hankkeiden sijoittaminen kehäkolmosen sisäpuolelle on erityisen vaikeaa hyväksyä keskustan kansanedustajille.\nLiikenneministeri Anne Bernerin ehdotuksesta pyyhittiin yli Kirrin ja Tikkakosken välinen tieosuus Jyväskylässä, Kokkolan meriväylä ja maantieyhteys Hailuotoon.\nPunakynän käyttöä näiden kolmen hankkeen kohdalla voi perustella niiden kalleudella. Jokainen maksaisi enemmän kuin valtiovarainministeriön hyväksymät kolme hanketta yhteensä. Toisaalta on selvää, että listan laadinnassa on käytetty myös poliittista harkintaa.\nOrpo tietää, että juuri mikään muu asia ei herätä kansanedustajien keskuudessa yhtä suuria intohimoja kuin väylähankkeiden rakentaminen.\nKaikkien uusien hankkeiden sijoittaminen kehäkolmosen sisäpuolelle on erityisen vaikeaa hyväksyä keskustan kansanedustajille. Niin omat kuin vieraatkin pitävät huolta siitä, että he eivät unohda aluepolitiikan tärkeyttä.\nPoliittista tuskaa helpottaa toki se, että budjettiesityksessä jatketaan aiemmin päätettyjen kymmenien väylähankkeiden rahoitusta eri puolilla Suomea. Myös perusväylänpidon rahoitus nousee reippaasti aiempien päätösten ja hallitusohjelman linjausten mukaisesti.\nUusien hankkeiden lista pitääkin nähdä Orpon pelinappulana budjettiriihtä varten. Jos keskusta haluaa siihen muutoksia, puolueen pitää suostua johonkin kokoomukselle tärkeään hankkeeseen.\nEnnen vanhaan tällaista valtiovarainministerin operaatiota olisi luonnehdittu pikkupolitikoinniksi tai siltarumpupolitiikaksi.\nHS: Kiista solidaarisuusverosta kääntyy kokoomuksen tappioksi\nOrpo ei aja Nato-jäsenyyttä


Askartelua loitsutunnilla: Potter koruja\nNyt esittelen kaksi potterkoruani, jotka ovat päivittäisessä käytössä.\nEnsimmäinen koruista on tämä Kuoleman varjelusten merkki, jonka tein itse Pinterestistä löydetyllä ohjeella. Taivutin paksusta rautalangasta Kuoleman varjelusten merkin, joka oli hyvin vaikeaa - kuten huomaatte, elpymyskiven merkki on hieman liian pieni :D\nKun rautalangan taivutus oli valmis, liimasin ruskean langanpään rautakehikkoon kiinni ja kieritin lankaa tiukasti rautakehikon ympärille.\nSitten laitoin vain jonkun ketjun kiinni koruun ja tadaa, siinä minun Kuoleman varjelusten merkki. Se on aika söpö.\nTämä toinen ei ole virallinen potter-koru ollenkaan, vaan korukauppa Bijou brigitten lastenosastolta ostettu. Mutta tämä koruhan on hopeinen naarashirvi! Eli täydellinen Potter-koru <3\nSilloin kun ostin tämän korun kymmenenvuotiaana en ajatellut ollenkaan että se liittyisi mitenkään potteriin.. mutta nyt olen tajunnut sen ;3\nTämänkertainen kysymys olisi lempikirjasi. Onko se kenties jokin Pottereista vai jotain ihan muuta?\nTunnisteet: Harry Potter, Koru, Kuoleman varjelukset\nKoe 626 7. huhtikuuta 2016 klo 10.34\nIhan mahtavia koruja! En osaa sanoa kumpi on upeampi, sillä molemmat ovat niin kauniita.\nLempi kirja on paha kysymys; pottereista se on feeniksin kilta (tietenkin ainoa jota en omista??!)\nMutta kaikista maailman kirjoista?? En oo kerenny opiskelun ohella lukemaan kuin äidinkielen kursseilla pakotetut romaanit,eli tänä vuonna tuntemattoman sotilaan ja kärpästen herran. Molemmat olivat mahtavia kyllä, klassikoita klassikkojen perään.\nKauan aikaa sitten luin myös purppurakeisarin (ja kanssa sen ensimmäisen osan jonka nimeä en muista). Ja se oli aivan mahtava!\nMyös slummien miljonääri kuuluu kirjoihin, jonka ole lukenut uudelleen ja uudelleen monien vuosien ajan\njoshi 14. huhtikuuta 2016 klo 2.56\nmulla koulu on vaan innostanu lukemaan:D vois kokeilla jotain sun mainitsemista kirjoista.\nNokipallero 9. huhtikuuta 2016 klo 10.07\nÄää,tosi vaikeeta valita,mutta mä en tiedä miks mä tykkään jotenkin tosi paljon liekehtivästä pikarista! Mut siis kaikkihan on niin hyviä,että en osaa oikein mitään niistä ensimmäiselle sijalle asettaa:3 ja on kyllä hienoja koruja! Itelläni on 3 korua,yhden niistä oon tehny ite,eli siis Lunan pullonkorkkikorun,se on tosi helppo tehä! Suosittelen:)\njoshi 14. huhtikuuta 2016 klo 2.59\nJoo Lunan pullonkorkkikoru oiski hyvä, mahtava idea, kiitti! Kokeilen heti viikonloppuna:3\nLiekehtivässä on kyllä tosi hieno juoni.


Hellström: Pedagogiikkaa ja koulupolitiikkaa: Hyviä ajatuksia myös etäopetukseen 70 vuoden takaa\nkeskiviikkona, maaliskuuta 18, 2020\nHyviä ajatuksia myös etäopetukseen 70 vuoden takaa\nELÄMME hurjia hetkiä. Siirtyminen etäopetukseen/ korvaavaan opetukseen joudutaan tekemään aika lailla kylmiltään ilman pelastusrenkaita. Niin opettajien kuin oppilaidenkin osalta.\nTörmäsin ilokseni mainioon teokseen - tai tarkemmin siitä tekemiini muistiinpanoihin. Ja laitoin itselleni muutamia ajatuksia muistiin.\nViljonen, Toivo. (1949). Käytännöllinen opetustaito. Jyväskylä: Gummerus.\nTÄSSÄ teoksessa Viljonen neuvoo, miten järjestää opetus omatoimisesti. Omatoimisuus on sitä, että pääosan koulutyöstä muodostaa oppilaiden itsensä suorittama omakohtainen tietojen ja taitojen hankkiminen, kaiken tutkiminen ja harjoitteleminen. Opettaja järjestää oppilaille oppimistilanteita Hän koettaa saada oppilaiden energian suuntautumaan niiden asioiden oppimiseen, jotka on hyväksytty koulussa opittaviksi\nViljosen suosittelemassaan opetusmenetelmässä koko prosessin tulee olla kautaltaan omatoimista (mutta eihän sitä ole pakko maksimiinsa viedä): tehtävien antaminen, niiden ratkaiseminen, syventävä käsittely, tulosten tarkistaminen, harjoitus, kuulustelu, kertaus...\nHän erottaa tässä prosessissa 7 vaihetta:\nOpettajan osuus tehtävien tekemisen aikana\n1. Opetuksen suunnittelu\nKäännä sisällöt kysymyksiksi- ja tehtäviksi, joiden ratkaisuun oppilaat pyrkivät omin voimin. Laadi runko- ja palon erilaisia lisätehtäviä, joista saa valita. Tehtävissä voisi tutkia esineitä, karttoja, kuvia kuvatauluja (konkretiaa). Tehtävien tulisi olla lyhyitä.\nKokonaisuus ensin, yksityiskohdat sitten. Käytäntö ennen teoriaa, säännöt myöhemmin.\n2. Tehtävien antaminen\nAnna oppilaiden osallistua tehtävän määrittämiseen: mitä tehdään ja millä tavalla. Jos saa tutkia, mitä haluaa, oppilas ottaa todella itselleen tehtävän.\n3. Tehtävien tekeminen\nAnna oppilaiden yrittää ensin itse, anna sitten vasta ohjeita (jätä keksimisen iloa oppilaille)\nSaa edetä omaa tahtia.Harjoitus on opetuksen tärkein osa. Kaikki tieto ilman riittävää harjoittelua on vain ”kuolleita luita”.\nOpeta myös painamaan muistiin: ensin kokonaisuudet sitten osat.\n4. Opettajan osuus tehtävien tekemisen aikana\nAnna oppilaille työrauha. Älä häiritse. Tarpeeksi tehtäviä; opetus ei saa joutua minkään oppilaan kohdalla kuolleeseen pisteeseen. Miten tarkkailet?\nOhjaa: Ohjaus on oppilaiden avustamista sellaisissa kohdissa, missä hän ei pääse omin avuin eteenpäin. Miten huomaat?\n5. Tehtävien tarkistaminen\nOma muunnelmani Peep Koortin (1975) opetuksen mallista\nviestintänä. Kuvan saa suuremmaksi klikkaamalla.\nViljosella näyttää olevan samanlainen tapa ajatella opetusta kuin myöhemmin Peep Koortilla: Siinä on kaksi tehtävää: tehtävä siirtää tietoa (Viljosella oppilas tosin hakee sitä itse) , ja oppilas antaa näytön (tarkastus). Tehtävät on tarkastettava. Mieti miten?\n(Kun on tärkeää ottaa jokin asia oikeasti haltuun -näin ei aina tarvitse olla). Pienissä erissä usein.\nKertaus toisessa järjestyksessä kuin opittaessa. Johannes Käis suositteli eriyisiä kertauskortteja.\n7. Idean syventäminen\nSyventäminen tarkoittaa syvää elämystä, joka usein laadultaan esteettinen. (Viljonen näyttää toivova, että kokonaisuus päättyy jotenkin kophottavasti) Esim. luetaan jokin kohottava taiteellinen teksti, jota ei selitetä Opettaja voi myös nostaa esiin jonkin oppilaan oivalluksen. " Onnistunut syventäminen on juhlahetki."\nNäillä tietämin tämä etäopetusjakso kestää siis ainakin pääsiäismaanantaihin 13.4. saakka. Käytännössä oppilaille tulisi järjestää "opinnointia" alakouluissa noin 80 tunnin ajaksi. Monin paikoin on ohjattu että opettaja antaa tehtävät päivittäin. Opettajan kannattaa kuitenkin minusta itse hahmotella tehtäviä pidemmällä aikataululla.\nKokosin tähän lopuksi muutamia ideoita, joita etäopetusta antava voi ainakin maistella. Rakenteet ovat tärkeät. Kannatta antaa selkeät ohjeet sekä oppilaille että vanhemmille , milloin on oltava laitteen äärellä - ja jollei ole, mistä tehtävät saaja miten ne toimitetaan opettajalle. Yksi vaihtoehto on puhelin. Se kai kaikilla perheillä kuitenkin on.\nIhanne olisi, jos opettaja voisi rauhoittaa etäpäivää vähentämällä eri oppiaineiden määrä vuorottelemalla niitä. Oppilaalle tulisi antaa rauhassa itse valita missä järjestyksessä ja missä tahdissa etenee.\nItse suosittelisin oppimispäiväkirjan pitoa, Oppimispäiväkirjan tarkoitus on auttaa oppilaita seuraamaan omaa opiskeluaan ja asioiden oppimista. Opettaja saa siitä (jälkikäteen) palautetta, onko asiat ymmärretty oikein, opiskelijat ymmärtäneet asiat ja saaneet kokonaiskuvan opintojakson sisällöstä.Kirjoittaminen\nSuosittelisin tavallista vihkoa. Oppilas varaa vihkosta yhden sivun kutakin etäopetuspäivää varten ja kirjaa sinne listan päivän opinnoista, niihin käytetyn ajan ja kokemuksensa. Pyydä oppilaita kirjaamaan päivän päätteeksi plussat ja miinukset päivän aikana tapahtuneesta. Joka viikon lopulla oppilaat kokoavat sinne erityisesti onnistumisiaan. Hyviä osioita; Mitä uutta tänään opin? Mistä annan itselleni kiitosta? Siihen mahtu myös piirroksia ja esim lehtileikkeitä. Vanhemmat voiva kirjaa sinne kannustavia jne. merkintöjä. osaamisen dokumentointi\nTehdään uukausikalenteri, jossa on viikot ja viikonpäivät. Kirjataan sinne nimipäivät. Kirjataan sinne tärkeät tapahtumat (esim. kokeet). Viivataan päivät sitä mukaa yli, kun ne menneet.\nKirjataan päivittäin ylös, kuinka paljon aikaa meni\n- tv:n katseluun\n- netin ääressä\n- seurustekuun oman perheen kanssa-\nU-tubessa on huikean hauskoja Fröbelin palikoiden laululeikkejä.\nKädentaitoja ja visuaalista silmää voi harjoitella pienimuooisesti askarelleen. Tuotoksesta kuva!\nMoni isä ja äiti osaa neuvoa mm. pääisiäiskoristeiden teossa.\nKotona voidaan opetellaan oikeita arjen taitoja kananmunan keittämisestä leimpomiseen ja sängyn petaamisesta pölyjen imurointiin.\nAnnetaan lasten soittaa isovanhemmille ja haastatella heitä heidän lapsuudestaan ja perheensä elämästä,\nOppilaiden pyydetään katsomaan jokin video ja vastaamaan sen jälkeen:\n1. Mitä uutta opin?\n2. Mitä omia näkemyksiäni vahvistavaa sain (varmuutta lisäävää)?\n3. Mikä herätti kysymyksiä? Jäikö jokin asia vaivaamaan? Mikä?\nTai simppelimme. Kirjoita ylös 5 ajatusta, jotka clipsi Sinussa herätti.\nElokuva tai katkelma siitä on mainio tapa havainnollistaa asioita. Katselua voi myös ohjata etukäteen annetuilla tehtävillä. Katselutehtäviä voivat olla?\nMiksi katsoimme tämän pätkän?\nMitä siinä yritettiin meille "opettaa"?\nKuinka uskottava se oli?\nMistä siinä piditte?\nMistä siinä ette pitäneet?\nMoni Tv- kanava lähettää mielenkiintoisia ohjelma. Tehtävänä voi olla kertoa ohjelmasta ja listata vaikkapa 5 itselle uutta asiaa, jotka siitä oppi.\nAnna tehtävä kirjoittaa oman elämän tähän asti tärkeät tapahtumat esim. aikajanalle\nItsetuntemusta lisäisi esim seuraavat kysymykset\nMillaisia lempinimiä minulla on? Miten ne sait?\nMissä olen tosi hyvä? Mitä sellaista osaan, joka ei ole ihan tavallista?\nMillaista musiikkia erityisesti rakasta?\nJos olisit eläin, mikä eläin olisit?\nMiten sinä opit? Kokeile erilaisia tapoja opetella kirjan kappale. Opitko paremmin, kun luet hiljaa tai ääneen? Tai kun vaikkapa äiti lukee. Tai kun katsot opetusvideota.\nNykykoulussa ei ole tavallisesti aikaa kertaukseeen. Nyt aikaa on, Kerrattavia asioita on alaluokilla mm.\nEuroopan maat ja liput\nkuukaudet, vuodenajat, viikonpäivät\nvieraan kielen sana\nKirjoitustaidon kehittämiseksi voi kirjoitaa joka ilta päivän tapahtumat ylös päiväkirjaan.\nOpettaja lähettää tarinan alun (tai lukee sen videolla). Oppilaat saavat tämän jälkeen kirjoittaa tarinan loppuun.\nKirjoitetaan heti kun herätään ylös, mitä unia näki.\nKun käydään ulkona tarkkaillaan kevään etenemistä. Bongataan ensimmäiset leskenlehdet. Otetaan kuva kun räystäät tippuvat.\nLeikataan lehdistä kuvia ja liimataan niistä omia taideteoksia. Otetaan kameralla kuva.\nAnna tehtäväksi lukea kirja ja arvioida se. Ongelmana on, että kirjastot ovat kiinni. Omista lapsuuden ajan kirjoista, voisi antaa tehtäväksi kirjoittaa vaikka juonen lyhyesti.\nOppilaat lukevat tietyn tarinan ja tekevät siitä muunnelman, jossa aika tai paikka vaihtuu.\nOppilaiden omat kysymykset\nKoko kodin tehtäväksi: lapsi kysyy ja koko perhe etsii yhdessä vastausta. Voi kilauttaa sukulaiselle tai tutulle, joka voi tietää.\nOpetuksen voisi kääntää toisin päin. Opettaja kysyy oppilailta: "Olette nyt kotona neljä viikkoa. Mitä uutta itse kukin haluaa oppia?" Tämän jälkeen opettaja etsii materiaalia, mm. videoita vinkiksi. Esim. U-tubessa on ihan vaikka mitä - vaikkapa ohjeet ukulelen soittoon.\nTekstin haltuunoton harjoittelua\nPeep Koort oli kasvatustieteen professorina Helsingissä 1960- ja 70-luvuilla. Hän ideoi opiskelijoilleen ymmärtämistä tukevaa lukutapaa jolla he läpäisivätkin tentit hienosti. Sitä voisi soveltaa oppilaille yhden kappaleen osalta näin:\n- Lue kirjan aukeaman kappaleet kappale kerrallaan. Kirjoita kunkin kappaleen kohdalle marginaaliin kysymys, johon se vastaa.\n- Kysy itseltäsi kysymys ja opettele vastaamaan siihen omin sanoin,.\n- Kun olet käynyt koko aukeaman äpi, kysy itseltäsi nuo kysymykset. Merkitse miinuksella kysymykset, joita et osaa.\n- Keskity erityisesti kysymyksiin, joita et osaa\n1. Lue seuraava teksti, ja etsi kustakin kappaleesta avainsanat. Selitä omin sanoin, mitä kirjoittaja niillä tarkoittaa.\n2. Kerro sen jälkeen, mitä itse ajattelet asiasta.\nKolmas harjoitus: Oppilaille voidaan antaa tehtävä laatia tiivistelmä jonkin tekstin pääsisällöstä. Hänen on tiivistettävä ydinkohdat ja sanoja saa olla esim. 20.\nJos vanhemmat osaavat vierasta kieltä, sovitaan että esm. puolen tunnin ajan kaikki kotipuhe käydään sillä kielellä. Otetaan video.\nTehdään koko perheen voimin sukupuu. Isovanhemmilta saa puhelimitse arvokasta tietoa\nLähettänyt Martti Hellström klo 1:08 ip.\nTunnisteet: etäopetus, korvaava opetus, retropedagogiikka


OTUS: Järjestöaktiivi on myös aktiivinen yliopistolainen | HYY\nKeväällä 2013 valmistuneessa, Opiskelun ja koulutuksen tutkimussäätiö OTUS:in laatimassa Mitä järjestötoiminnasta seuraa? -raportissa selvitetään opiskelijoiden kokemuksia järjestötoiminnan vaikutuksista. Keskeisimpänä havaintona raportista nousee yliopistoyhteisöön integroitumisen ja järjestöaktiivisuuden yhteys.\nOpiskelijayhteisöjen oman aktiivisuuden edistäminen on yksi Helsingin yliopiston ylioppilaskunnan pitkän aikavälin tavoitteista, ja se näkyy järjestötoiminnan monipuolisena tukemisena. Opiskelijajärjestötoiminnan syistä ja seurauksista ei ole kuitenkaan ollut kunnollista tutkimustietoa. Nyt julkaistava raportti on tehty vuoden 2012 Opiskelijabarometrin aineiston avulla. Vastaajista oli Helsingin yliopiston opiskelijoita runsas tuhat, Aalto-yliopistosta hieman vähemmän.\n”Tuoreessa raportissa kuva järjestöaktiivista tarkentuu: Keskimääräinen järjestöaktiivi on muualta pääkaupunkiseudulle muuttanut, neljännen vuosikurssin opiskelija jolla on hyvät yhteydet opetushenkilökuntaan ja joka toimii ainejärjestössä” kommentoi HYYn järjestöasiantuntija Akseli Huhtanen. ”Aktiivisuus kulkee käsi kädessä hyvinvoinnin kanssa, joten on kiinnostava tietää, keitä aktiivit todella ovat.”\nRaportin perusteella noin neljännes Helsingin yliopiston opiskelijoista pitää itseään järjestöaktiiveina. Yhteensä kaksi kolmannesta vastaajista kokee olevansa jollain lailla mukana järjestötoiminnassa yliopistolla. Järjestöaktiivisuus painottuu Helsingin yliopistossa Aalto-yliopistoa hieman enemmän ainejärjestötoimintaan kun taas Aalto-yliopistossa harrastejärjestöt ovat suositumpia. Huomionarvoista on, että niistä vastaajista, jotka ilmoittavat opintojensa viivästyneen, vain neljä prosenttia pitää järjestötoimintaa viivästyksen syynä.\nSosiaalisen integraation on jo aiemmin OTUSin opintojen sujuvuutta koskevassa raportissa todettu olevan merkittävä tekijä opintojen etenemisen kannalta. Nyt valmistuneessa raportissa selvitetään, missä määrin opiskelija tuntee olevansa osa oman oppiaineensa opiskelijayhteisöä ja suhteutetaan tuloksia järjestöaktiivisuuteen. Yhteys aktiivisuuden ja sosiaalisen integroitumisen tunteen välillä on merkittävä: itsensä vahvasti opiskelijayhteisöön kuuluviksi mieltävät ovat noin viidenkymmenen prosentin todennäköisyydellä myös järjestöaktiiveja, kun taas yliopistolla ulkopuolisuutta kokevista yli puolet ilmoittaa ettei ole lainkaan mukana järjestöissä. Järjestötoiminnalla on myös selkeä opiskelijan ja opetushenkilökunnan välistä yhteydenpitoa kasvattava vaikutus.\nJärjestöaktiivisuus korreloi vahvasti korkean sosiaalisen hyvinvoinnin kanssa, mutta pitkittäisseurannan puuttuessa ei voida sanoa, onko aktiivisuus hyvinvoinnin syy vai seuraus. Järjestöaktiivien tulevaisuudenodotukset taas eivät merkittävästi poikkea keskimääräisestä, mutta he ovat varmempia odotuksistaan, niin optimisteina kuin pessimisteinä.\nRaportin perusteella aktiivisesti järjestötoiminnassa opiskeluaikana mukana olevat ovat kurssikavereitaan paremmin integroituneita yliopistoyhteisöön, voivat sosiaalisesti kaiken kaikkiaan paremmin ja ovat tietoisempia omista tulevaisuudennäkymistään. Vaikka kaikki opiskelijat eivät koe mitään järjestöä omakseen, järjestötoiminta tavoittaa pääosan opiskelijoista koko opiskelujen ajan.\nLue koko raportti: Mitä järjestötoiminnasta seuraa? - Aalto-yliopiston ja Helsingin yliopiston opiskelijoiden kokemuksia järjestötoiminnasta opiskelijabarometrin aineistossa (PDF)


Autoilija: tiedätkö, minkä väriset linssit aurinkolaseissasi pitäisi olla?\nPerjantai 5.6.2020 Toivo\nRaumalainen · 8.4.2020 klo 03:00\nOptometristi Pekka Palmu suosittelee autoilijoille ruskealinssisiä aurinkolaseja, sillä niissä on parempi kontrasti kuin esimerkiksi harmaissa linsseissä. Kuva: Pekka Lehmuskallio\nKevään voimakas auringonvalo, paitsi paljastaa auton likaiset tuulilasit, häikäisee myös autoilijan silmät, joten aurinkolasit ovat nyt tarpeen.\nEi ole kuitenkaan täysin samantekevää minkälaisia ”arskoja” autoilija silmiensä suojaksi asettelee.\n– Ruskealinssiset aurinkolasit ovat parhaat, koska niissä on parempi kontrasti. Liian tummia tai värejä vääristäviä aurinkolaseja ei saa autoillessa edes käyttää, optometristi Pekka Palmu Silmäoptikot Palmu Oy:stä toteaa.\nMoni ei tule hänen mukaansa ajatelleeksi, että aurinkolasit ovat silmäsuojaimet, joihin kuluttajan pitää saada käyttöohjeet. Niissä muun muassa kerrotaan, missä aurinkolaseja saa käyttää ja missä ei.\nAutoilijan aurinkolaseissa tulisi olla märän tienpinnan heijastaman kiillon poistava polarisaatio. Toisaalta laseissa ei saisi olla liian paksuja kehyksiä tai aisoja.\n– Ohuet metallikehykset ja -aisat ovat hyviä. Kannattaa myös tarkistaa, ettei aisa sijoitu katseen eteen, Palmu neuvoo.\nLinssien väreistä siniset vääristävät värejä, mutta esimerkiksi kellertävät poistavat sinisyyttä ja näin ollen kellertävillä aurinkolaseilla näkee terävämmin.\nToisin kuin autoilussa, veneilyssä tummalinssiset aurinkolasit ovat paikallaan. Myös niissä pitäisi olla kiiltoa vähentävä polarisaatio, jotta kippari pystyy havaitsemaan esimerkiksi vedenalaisia kiviä.\n– Veneilijälle sopivat malliltaan kaarevat aurinkolasit, jotka poistavat sivuvalon ja sivutuulen. Eri linssivalmistajien kaareviin kehyksiin tarkoitetuissa linsseissä on suuria laatueroja joten se kannattaa pitää mielessä, mikäli aurinkolaseihin halutaan voimakkuudet.\nPekka Palmu kertoo, että autoilijoita varten on suunniteltu moniteholinssit, joiden kauko-osa on mahdollisimman vähän vääristävä ja lukupuolen voimakkuus taas sellainen, että autoilija näkee hyvin esimerkiksi auton mittariston.\n– Linsseissä on myös autoiluun suunniteltu heijastamaton pinta, joka poistaa häikäisyä. Se on tarpeen erityisesti iäkkäämmille autoilijoille, jotka saattavat häikäistyä valotaulujen tai voimakkaiden valaisimien loisteesta.\nPekka Palmu muistuttaa, että liikenteessä näkeminen edellyttää myös puhtaita linssejä ja ajoneuvon tuulilasia.\nAmmatikseen autoilevien kannattaa Pekka Palmun mukaan ehdottomasti hankkia itselleen autoiluun räätälöidyt aurinkolasit.\n– Vähemmän ajavat pärjäävät kyllä peruslinsseilläkin.\nPalmu huomauttaa, että optikkoliikkeissä otetaan aina asiakkaan tarpeet huomioon, kun tälle ryhdytään valitsemaan sopivia aurinkolaseja.\n– Tavoitteenamme on, että edes puolella kansalaisista olisi sellaiset aurinkolasit, joilla näkee jotain, Palmu naurahtaa.\nRauma ja alue · 3.6. klo 11:34 · Tilaajalle\nEurajoen Portin kauppias tyytyväinen uudesta risteyksestä, mutta: "Tehdäänkö tie, jota pääsee nopeasti ohi poikkeamatta"\nRauma ja alue · 3.6. klo 10:38 · Tilaajalle\nLotilan pellolle kaupan palveluja, puisto suurteollisuudelle – kasitien potti sysää Eurajoen isot hankkeet liikkeelle\nRauma ja alue · 2.6. klo 21:53\nLisäbudjetin ilouutinen: Rahoitus kasitien uudelle linjaukselle ja risteykselle Eurajoella\nRauma ja alue · 1.6. klo 15:16\nValmet Automotive aloittaa Uudessakaupungissa yt-neuvottelut – lomautuksia koskevat neuvottelut eivät johda irtisanomisiin\nRauma ja alue · 3.6.2020 klo 13:37\nPostinjakaja peruutti jakeluautolla pyöräilijää päin – iäkäs nainen menehtyi saamiinsa vammoihin sairaalassa\nRauma ja alue · 2.6.2020 klo 15:01\nIsohko omakotitalo paloi Vasaraisilla – pelastuslaitoksen saapuessa kohteeseen rakennus oli täyden palon vaiheessa\nRauma ja alue · 3.6.2020 klo 09:56\nTiililäntien talo tuhoutui palossa korjauskelvottomaksi, palonsyyntutkinta käynnistyy tänään\nRauma ja alue · 2.6.2020 klo 21:53\nRauma ja alue · 4.6.2020 klo 12:59\nRauman maauimalan altaaseen voi molskahtaa pitkästä aikaa ensi maanantaina – vesi on 26-asteista\nRauma ja alue · 3.6.2020 klo 11:34\nRauma ja alue · 3.6.2020 klo 16:26\nSkootterikuski tömäytti auton perään Raumalla\nRauma ja alue · 4.6.2020 klo 18:43\nMaastoa paloi Äyhöjärventiellä\nRauma ja alue · 4.6.2020 klo 18:26\nAmmattikorkeakoulut toteuttivat ennätyssuuren valintakokeen\nRauma ja alue · 4.6.2020 klo 15:04\nSatakunnan koronatilastossa yksi väärä koronatapaus – varmistuneita tapauksia edelleen 53\nRauma ja alue · 4.6.2020 klo 15:00\nEuroportsin yhtiöittämisten idea: "Kun tulosvastuu viedään alas, kasvaa ymmärrys bisneksestä"\nRauma ja alue · 4.6.2020 klo 14:03\nTiedätkö, mikä liputuspäivä tänään on ja miksi sitä vietetään? – perinteiset paraatit jäivät tänä vuonna väliin\nRauma ja alue · 4.6.2020 klo 13:47\nEuroports yhtiöittää Rauman toiminnot kolmeen tytärfirmaan – "Kilpailukykyä, joustavuutta ja kustannussäästöjä"


Koulumuistoja 43 vuoden takaa – VÄRTSI\nKoulumuistoja 43 vuoden takaa\nby Seppo Pusa • 17.8.2016 • 7 Comments\nViimeinen koulukuva Kenraalinkylän kansakoulusta. Kuvassa ovat Kenraalinkylän ja Kaustajärven kylien koululaiset. Näistä koululaisista yhdeksän oli Kaustäjärven kylästä, josta koulu oli lakkautettu 1960-luvun puolivälissä.\nKenraalinkylän kansakoulun toiminta lakkasi v. 1973 kevätlukukauden päättyessä. Ylläolevassa kuvassa ovat koulun viimeiset oppilaat. Seuraavana syksynä oppilaat olivatkin sitten jo peruskoululaisia Patsolan koulussa, ja nyt 43 vuotta myöhemmin kuka missäkin , osa lähiseudulla, osa jossakin Helsingin ja Kittilän välillä.\nYlläolevan kuvan eturivissä vasemalla reunimmaisena istuvalle silloiselle ekaluokkalaiselle Eijalle tuli ajatus saada kokoon ainakin muutamia näistä entisistä Kenraalinkylän kansakoulukavereista ja minäkin sain kutsun. Kovin suureksi ei porukka tullut, mutta lauantaina 13. elokuuta kokoonnuimme Eija, Tuija, Vuokko, Tuomo ja minä Kylätalolle juttelemaan ja nauttimaan Tuomon tuomista kakuista kahvin kera. Tuo ylläoleva vanha koulukuva taisi olla jonkinlainen sytyke Eija-rouvalle tämän kutsun esittämiseen. Tavatessamme tunnistin kyllä Vuokon ja Tuomonkin, mutta Eijaa ja Tuijaa en olisi tuntenut. On siitä varmaan vuosikymmeniä kun olemme nähneet toisiamme. Siinä kahvitellessa ja kuvaa katsellessa muisteltiin sitten Kenraalinkylän kouluaikaa ja kyseltiin kuulumisia.\nNäistä koolla olleista neljästä entisestä koululaisesta vain Vuokko oli kenraalinkyläläinen (kuvassa eturivissä kolmas vasemmalta), toiset kaustajärveläisiä. Eija (eturivissä vasemmalla) ja Tuija (kuvan keskipaikkeilla punapuseroinen ja vaaleahiuksinen) asuivat Kaustajärven vartiolla ja Tuomon (toisen rivin vasemmassa reunassa) kotipaikka on Ahvenlammen rannalla. Vuokko asuu edelleen Värtsilässä, Eija ja Tuija ovat Kiteellä ja Tuomon asuinpaikka on Tuupovaarassa.\nEdellisestä koulukuvasta, jossa olemme on aikaa kulunut 43 vuotta. Tässä edessä vasemmalta Eija Halttunen (Muukkonen) ja Vuokko Väänänen. Takana Tuija Nissinen, Tuomo Kahelin ja Seppo-ope.\nMukava oli tuokio elokuisena iltapäivänä palata muistoissa vuosikymmenten taakse. Kiitos, että sain olla entisenä nuorena entisten nuorten joukossa.\nKuvan takana teksti: Kenraalinkylän koulu 4.5.1937\nKuvan lähettänyt Veli-Matti Raes Turusta\nRajanRyssäys myyntitori kuvina →\n7 comments for “Koulumuistoja 43 vuoden takaa”\n17.8.2016 at 10:03\nOn se hienoa, kun voi tavata toisensa vuosikymmenten jälkeen jonkin asian merkeissä. Itselläni on allakassa meno Tampereelle 10-11.9.2016. Silloin kokoontuu teologikurssi vuodelta 1958!!! Paikalle tulee saamani tiedon mukaan yli kolmekymmentä – joista kolmannes on avecilaisia – ymmärrettävistä syistä tai muuten vain kanssakulkijoina. Vieraanamme on nuorempaan ikäluokkaan kuuluva emerituspiispa Ville Riekkinen. Minulle on määrätty aamuhartaus, jonka pitämistä jännitän kovasti.\n17.8.2016 at 10:47\nNiiralan ohi ajaessamme yritin zoomailla tätä\nJoren koulureittiä. Koulukkaita olikin liikkeellä\nrunsain mitoin välillä Värtsilä-Joensuu. Useimmat\npolkupyörillä, reput selässä ja kännykät kädessä.\nKuinka nuo polkupyörät olisivatkaan helpottaneet\nkoulumatkoja minunkin lapsuudessani. Mutta harva\ntaisi sellaisen omistaa. Tosin itse en sellaista olisi välttämättä\ntarvinnutkaan, koulurakennushan näkyi ikkunaamme.\nOli siinäkin kuitenkin oma jännitysmomenttinsa jos peltojen\npoikki oikaisi. Opettajan miehen ajokoiran koppi oli\nasetettu strategisesti polun päätepisteeseen. Ketjussa oleva\nkoira oli tietenkin äkäinen ja pyrki näykkäämään takalistosta.\nKyllä siinä sai loppusuoralla kiihdyttää kuin Bolt konsanaan,\nettä pääsi räksyttävän Akun ohi onnellisesti.\n17.8.2016 at 10:52\nNyt menikin sormi suuhun. Aamulla saman otsikon alla oli Joren juttu,\nmutta nyt jotain muuta. Tosin kouluun liittyvää tämäkin.\nEli edellinen kommenttini oli tarkoitettu Joren jutun jatkoksi.\n17.8.2016 at 20:23\nKenraalinkylän koulun vaihe tuli minulle eteen elämässä, kun Kaustajärven koulu lakkautettiin. Muistan sen päivän kirkkaana mielessäni. Tuure Turunen taksillaan jätti meidät tienvarteen ja sanoi mäenpäällä on teidän koulu. Me Kaustajärven lapset kohtasimme ensimmäisen kerran naapurikylän lapset. Kun nousimme ylös rinnettä muistan kun naapurikylän lapset riemuitsivat ulkoleikeissään. Kun oltiin päästy näkö yhteydelle tulevien koulu ja leikkikavereiden kanssa totesin mielessäni: kerrankin on jotakin muuta. Nyky lapset sen sanoisi tämänpäivän termeillä: Kerrankin on toimintaa.\n18.8.2016 at 21:06\nOpettajalleni Sepolle haluan antaa tunnustusta omasta puolestani ja koulukavereitteni sodan jälkeisen murroksen kokemuksen kokeneiden opin antajana.\n18.8.2016 at 21:20\nMuistan kun Kaustajärven koulu lakkautettiin ja ullakolta vanhoja koulun päiväkirjoja laitettiin talteen. Lehdet menivät sen aikaiseen paperin kierrätykseen, mutta päiväkirjat kasattiin tallennettavaksi jälkipolvien muistoksi. Kaustajärven koulun historia on yhdenkirjan arvoinen.\n3.5.2020 at 21:50\nVeli- Matti Raesin lähettämä Kenraalinkylän koulun kuva lisätty juttuun.\nIsoisäni (1903-1984) jäämistöön aikani kuluksi tutustuessani vastaani tuli liitteenä oleva kuva, jonka taakse oli kirjoitettu: ”Värtsilän Kenraalinkylän (Heikki Myllärin) kansakoulu”. Lisäksi takana oli leima ”4.5.37”.\nAjattelin ettei kuvan eteenpäin lähettämisestä haittaakaan olisi, joten päätin lähettää sen sopivaksi katsomaani osoitteeseen mahdollista käyttötarvetta varten.


Pelkkää hyvää: Nyt on hyvä\n”Eräs läheiseni, alle kouluvuotiaan vanhempi sanoi minulle taannoin, että jos nyt saisi päättää, hän ei olisi lasta hankkinut. Hän ottaisi mieluummin kaikki omat harrastuksensa ja aikansa. Kyse ei ole siitä, etteikö hän rakastaisi lastaan yli kaiken, antaisi hänelle parhaansa – ja hän todella on hyvä ja vastuullinen vanhempi – mutta hän ei nauti lapsiperheen arjesta, ei aamupalan, lounaan, välipalan, päivällisen ja iltapalan tekemisestä, ei tunnin istuskelusta hiekkalaatikolla, ei jakuvasta lapsen kysymyksiin vastaamisesta, eikä eteenkään jatkuvasta rajojen vetämisestä lapselle, joka rajojaan kokeilee. ”\nJuttu on ote Oisko tulta? –blogin jutusta, jossa kirjoittaja pohtii lasten saamista ja erityisesti muiden odotuksia siitä, että jossain kohtaa niitä lapsia on haluttava. Toiset niitä saavat, toiset eivät, mutta mukamas kaikkien pitäisi niitä haluta. On näemmä ihan ok kysyä kahvipöydässä, että millonkas teille tulee sitten niitä pieniä. Olisi kuulemma niin kivaa olla setä, mummo, vaari, serkku, kummi tai mikä vaan.\nKymmenen vuotta sitten kuvittelin, että tämän ikäisenä olisin varmasti jo äiti. Asuisin omakotitalossa ja kastelisin pelargonioita aamuisin. Käyskentelisin vauva rintarepussa omalla takapihalla ja leipoisin pullaa.\nOikeassa elämässä asun pikkuisessa, mutta ihanassa kerrostaloasunnossa Töölössä ja olen juuri ja juuri pystynyt kasvattamaan yhden yhteiskuntakelpoisen koiran, joka on vain kerran vähän puraissut ohikulkijaa. No okei, kaksi. Yksi parhaista tietämistäni jutuista on katsoa peiton alla läppäriltä Klikkaa mua ja syödä sipsejä. Pyyhkiä tahmaiset kädet peittoon ja nukahtaa pesemättä hampaita. Tai juoda gin-tonic erityisen ärsyttävänä maanantainana. Ihan vaan koska voi.\nEi saakeli, mitä se lapsikin sellaisesta äitistä sanoisi, joka töistä kotiin tullessa gin tonic kädessä ja suklaata suupielessä rupeisi lätkimään grandiosaa uuniin. Vai oisinkohan sellainen? Ehkä luopuisin kaikesta ja rupeaisin Äidiksi. Pesisin kestovaippoja ja hämmentelisin bataattisosetta aamusta iltaan. Luopuisin viimeisimmistäkin sosiaalisen elämän rippeistäni ja omistaisin koko elämäni tähtisilmieni kasvattamiselle. Ai että, sehän se vasta olisi elämää.\nLuulin aina, että nämä jutut olisi jotenkin helppoja. Että kun vaan muuttaa omaan kotiin, ansaitsee omat rahat ja hankkii ikioman elämän, kaikesta tulee helppoa ja vapaata. Mutta nämähän on vaikeita hommia. Mitä jos en jaksaisikaan niitä lapsia? Jos se olisikin semmoinen ärsyttävä näsäviisas räkänokka? Jos se koko perhehomma rupeisikin ahdistamaan ja kaduttamaan?\nEniten pelottaisi se, etten olisi enää minä. Tai J ei olisi enää semmoinen hassu hölmö kuin se on. Jos me ei enää läheteltäisi typeriä Whatsapp-viestejä tai tapeltaisi huonosti tiskatuista viinilaseista. En enää pelkäisi tukehtuvani hikeen spinning-tunnilla tai jättäisi juomasta viimeistä tequilaa Cubassa. Semmoiset jutut pelottaa pientä ihmistä ja nämä on kuulkaa vakavia asioita.\nNäitä jään siis pohtimaan ja suuntaan mökille kera yhden koiran ja neljän melkein aikuisen. Niinkin on aika hyvä.\nMeatless Monday ja linssipihvit\nKesä ja mökki, voisitteko olla aina?


MANTELI-KORIANTERIPESTOA, RIISINUUDELEITA & SIENIÄ - Beach house kitchen\nLomat on pian vietetty ja arkeen palataan reseptillä, josta löytyy sesongin sieniä, riisinuudeleita sekä manteli-korianteripestoa! Heinäkuussa tuli tehtyä keittiön kaappien suursiivous ja ruokatarvikkeiden päiväysten tsekkaus. Voisin väittää, että eläisin ihan noilla kuivakaappien tuotteilla useamman viikon, niin monta ruokaa saimme niistä aikaiseksi ns. nuukailuviikoilla. Kun kesälomalla ja -reissuilla saattaa mennä montakin päivää ulkoruokinnassa ja ravintoloita testatessa, on kotona syöty silti hyvin, noita kaappien aarteita hyödyntäen!\nMantelipussi pääsi korianterista vihreyden saavaan pestoon, todella onnistunut kokeilu, jos pinjansiemeniä ei juuri tekohetkellä kaapista löydy. Sain aiemmin kesällä lukijapalautetta ja -toiveita sieniruoista, tähän raikkaaseen nuudelisalaattiin sopivat oikeastaan mitkä tahansa omat lempisienet. Kevyempää elämää tuhtien grilliruokien jälkeen ja silti täynnä makua!\nmustapippuria ja suolaa (1 tl chilirouhetta)\nLISÄKSI riisinuudeleita, sieniä (esim. suppilovahveroita), soijaa ja ripaus seesamiöljyä, limelohkoja sekä mustapippuria ja suolaa\nMurskaa mantelit morttelissa.\nLaita korianteri varsineen yrttisilppuriin tai hienonna veitsellä silpuksi.\nRaasta inkivääri ja murskaa valkosipuli.\nSekoita kaikki ainesosat keskenään, lisää öljy, limen menu ja mausteet.\nPuhdista sienet, leikkaa siivuiksi ja paista kuivalla pannulla hetki, lisää hieman öljyä ja paista rapeaksi.\nPirskottele sienten päälle seesamiöljyä, soijaa ja mustapippuria.\nSekoita pesto nuudeleihin, lisää sienet, tarkista suola ja nauti!\nJonna 10/08/2017 - 12:03\nOli niin herkullisen näköistä, että pitää varmaan itsekin vääntää riisinuudeleista pitkästä aikaa jotain. 🙂\nBeachhousekitchen 14/08/2017 - 13:39\nNyt on jo sen verran syksyistä, että kaipaa lämmittäviä makuja : ) Riisinuudeleista niin tulee Aasia mieleen…ja aurinko!\nTiia K 10/08/2017 - 11:32\nPakko viedä kielen mennessään ja todellakaan aina ei tarvitse olla lihaa. Rakastan korianteria Ihquisaa päivää Heli <3\nBeachhousekitchen 14/08/2017 - 13:46\nKorianteria syön ihan sellaisenaankin : ) Aurinkoa viikkoosi!\nOuti Krimou 09/08/2017 - 23:26\nKiitos reseptistä. Tytär on manteleille allerginen, mutta tuossa annoitkin vinkin pinjansiemenistä.\nIhanaa loppuviikkoa sinulle Heli ❤\nBeachhousekitchen 14/08/2017 - 13:47\nPinjansiemenet toimivat ihan yhtä lailla, herkullista viikonalkua!


Öljyn hinnan voimakas nousu (BOFIT Viikkokatsaus 27/2021) ja Venäjän talouden toipuminen viime vuoden koronakuopasta (BOFIT Viikkokatsaus 33/2021) ovat nostaneet osakekursseja Moskovan pörssissä. Ruplapohjainen MOEX-indeksi on noussut vuoden alusta elokuun loppuun mennessä 17 % ja on tällä hetkellä historiallisen korkealla tasolla. Dollaripohjainen RTS-indeksi on 19 % korkeammalla tasolla kuin vuoden alussa. Ruplan heikon kehityksen vuoksi se on kuitenkin edelleen noin 30 % historiallisesti korkeimman tasonsa alapuolella (toukokuu 2008).\nPörssin vahvaa kehitystä on alkuvuonna tukenut ulkomaalaisten sijoittajien kasvanut kiinnostunut venäläisosakkeita kohtaan. Heinäkuun alussa ulkomaalaiset sijoittajat omistivat kaupankäynnin kohteina olevista osakkeista yli 80 %, josta noin puolet on pohjoisamerikkalaisten sijoittajien salkuissa. Loppuosa ulkomaalaisten sijoituksista jakautuu suurin piirtein puoliksi brittiläisten ja muiden eurooppalaisten sijoittajien kesken. Ulkomaalaisten sijoittajien omistusosuus pörssin vapaasti vaihdettavista osakkeista oli 66 prosenttia vuonna 2020.\nVenäläisten piensijoittajien kiinnostus osakemarkkinoita kohtaan on myös kasvanut, mikä on tukenut Moskovan pörssin kehitystä. Sijoitustilejä oli elokuun puolivälissä 13,3 miljoonalla venäläisellä, mikä on yli 50 % enemmän kuin vuoden 2020 lopussa. Yksityishenkilöiden sijoitusintoa osakkeisiin on tukenut mm. talletuskorkojen lasku. Venäläisten institutionaalisten sijoittajien rooli on sen sijaan hyvin pieni Moskovan pörssissä.\nMoskovan pörssin erityisiä piirteitä ovat julkisen kaupankäynnin kohteena olevien osakkeiden pieni osuus yritysten osakekannasta, kansainvälisesti korkea osinkotuotto ja öljy- ja kaasuyhtiöiden suuri merkitys. Vapaan kaupankäynnin kohteena olevien osakkeiden määrä vaihtelee yhtiöittäin, mutta 50 suurimman yhtiön kohdalla keskimäärin 30 % markkina-arvosta oli julkisen kaupankäynnin kohteena. Pörssin keskimääräinen osinkotuotto on korkea ja on edelleen yli kaksinkertainen nousevien markkinoiden keskiarvoon verrattuna. Öljy- ja kaasusektorin yhtiöiden osuus MOEX-indeksistä on noin 40 %.\nMoskovan pörssi ja öljyn hinta vahvassa myötätuulessa alkuvuonna\nLähteet: Moskovan pörssi, Macrobond, BOFIT.


Kuorma-auto törmäsi lastenvaunuja työntäneeseen naiseen Jyväskylässä – nainen kuoli, lapsi selviytyi – Forssan Lehti\nKuorma-auto törmäsi lastenvaunuja työntäneeseen naiseen Jyväskylässä - nainen kuoli, lapsi selviytyi\nLastenvaunuja työntänyt nainen sai surmansa liikenneonnettomuudessa Jyväskylässä tiistaina iltapäivällä, kertoi poliisi. Lastenvaunuissa ollut pieni lapsi selvisi onnettomuudesta ilman vahinkoja.\nOnnettomuus tapahtui Erämiehenkadulla Köhniön alueella noin kello 15. Poliisin mukaan nainen kuoli tapahtumapaikalla.\nTapahtumapaikalla otetuista valokuvista näkyy, miten poliisit tutkivat sinistä, Volvo-merkkistä kuorma-autoa. Liikenne oli tapahtumapaikalla poikki lähes puoli seitsemään saakka illalla tutkimusten vuoksi.\nErämiehenkadulla tehdään Jyväskylän Energian (JE) vesijohto- ja jätevesisaneerausta. JE:n verkkojohtaja Kari Kautto kertoi Keskisuomalaiselle, että kuorma-auto oli ollut kippaamassa sepeliä kaivantoon ja oli ollut poistumassa, kun onnettomuus tapahtui. Kuljettaja on JE:n urakoitsijan aliurakoitsija.


Taiteen voimaa syksyn ohjelmistossa - EMMA\nTaiteen voimaa syksyn ohjelmistossa\nKonrad Mägi: Norjalainen mäntymaisema, 1908-10. © Viron taidemuseo\nTeemaan sukelletaan niin EMMAn ohjelmassa kuin näyttelysisällöissä. Syksyn ohjelmiston monipuoliset tapahtumat voimistavat taiteen ja yleisön vuoropuhelua. Syvennä museokokemustasi EMMAn inspiroivissa tapahtumissa, joissa voit kokea, kuulla ja tehdä taidetta. Syksyn ohjelma koostuu muun muassa musiikkiesityksistä, lukuhetkistä, asiantuntijaluennoista sekä taidepajoista. Tapahtumia järjestetään turvallisesti EMMAn suurissa näyttelytiloissa, ulkotiloissa sekä kotoa käsin.\nSyksyn 2021 näyttelyohjelmiston avaavat Viron kultakauden merkittävimmän edustajan Konrad Mägin (1878–1925) retrospektiivinen näyttely Maalauksen arvoitus sekä Leena Nion ja Kalle Nion kutkuttava, taikuutta ja kuvataidetta yhdistävä installaatio, Maalauskone. Näyttelyn ajan, joka lauantai päästään seuraamaan Maalauskoneen kiehtovaa prosessia yleisöesityksessä, jonka aikana kone tuottaa uniikin teoksen näyttelyn seinälle ripustettavaksi. Konrad Mägin näyttelyn yhteydessä puolestaan pureudutaan Mägin maalauksen arvoitukseen erilaisten poikkitaiteellisten tapahtumien kautta. EMMAn näyttelytilassa nähdään muun muassa taideopiskelijoita jäljentämässä Mägin teoksia, kuullaan virolaisten säveltäjien teoksia viulistin esittämänä sekä rentoudutaan lukuhetkissä vaikuttavan taiteen ympäröiminä. Lisäksi Mägin taiteen eri ulottuvuuksiin syvennytään EMMA Talksissa sekä asiantuntijakierroksilla.\nLokakuussa avautuvan Chiharu Shitotan Tracing Boundaries -näyttelyn yhteydessä järjestetään EMMA Talks, jolloin kansainvälistä suosiota saanut taiteilija astuu lavalle kertomaan työskentelystään ja ajatuksistaan taiteen tekemiseen liittyen. Shiotan huikea lankalabyrintti kutsuu katsojat matkalle omiin muistoihin ja omaan sisimpään näyttelyn avautuessa 27. lokakuuta.\nEMMAn avoimet taidepajat kutsuvat uudenlaisen tekemisen äärelle museotilassa. Hauskaa ja oivaltavaa tekemistä järjestetään taidepajoissa, joissa osallistujat pääsevät tekemään itse taidetta eri näyttelyiden teemoihin liittyen. Miltä kuulostaisi paperiveistosten taittelu origamityyliin tai väritaideteoksen rakentaminen näyttelytilan ikkunaan? Taidepajoja järjestetään syksyn jokaisena lauantaina ja niihin voi piipahtaa hetkeksi tai viettää useammankin tunnin.\nSyksyllä EMMAssa jatkuvat tuttuun tapaan yleisöopastukset ja pajat, kuten Queer-opastukset, Taide tuntuu -kehonhuoltokierrokset ja Luovaa piirustusta -työpajat. Seuraamme jatkuvasti koronatilannetta ja noudatamme kaikessa toiminnassamme viranomaisten ajankohtaisia suosituksia. Tämän takia muutokset ovat mahdollisia. Suomen suurimmassa taidemuseossa tilaa kokea taidetta turvallisesti löytyy runsaasti. Selaa syksyn tapahtumia täältä ja tutustu turvallisen vierailun ohjeisiin!\nEMMA on vahvojen, taiteen voimasta syntyvien kokemusten ja tilallisten elämysten taidemuseo. Yleisölähtöiset näyttelymme ja tapahtumamme kutsuvat kaikki taiteesta kiinnostuneet ja uteliaat vaikuttumaan taiteen voimasta syntyvistä kokemuksista. Kaikkiin tapahtumiimme voi osallistua museolipun hinnalla ja niihin ei tarvitse ilmoittautua erikseen, ellei ohjelmassa ole toisin mainittu.\nSeuraa Working With Soil -ryhmän teoksen rakentumista EMMAssa\nCatharina Kajander valmistaa EMMAn Katseluvarastossa uutta ruukkua osaksi Särkyvää-näyttelyä. Lue lisää\nLeena ja Kalle Nion ensimmäinen yhteistuotanto Maalauskone, avautuu pian EMMAssa. Varaa paikkasi nyt!\nLeena ja Kalle Nion yhteistuotanto, Maalauskone avautuu EMMAssa! Ilmoittautuminen joka lauantai järjestettäviin näytöksiin on nyt avattu verkkosivuillamme – varmista paikkasi jo tänään! Lue lisää\nMetsolan otukset ilahduttavat lasten ja kuvataitelija Laura Merzin toteuttamassa Metsolan päiväkodin työmaa-aidassa Tapiolassa\nPaikalliset lapset ovat tehneet kuvataiteilija Laura Merzin ohjauksella eläinaiheisen kuvituksen Metsolan päiväkodin työmaa-aitaan Tapiolassa. Lue lisää\nOlet tässä: Kotisivu / Taiteen voimaa syksyn ohjelmistossa


Cyndara FW YLA2\n© Trakehner Gestüt Hämelschenburg\n→ Nimi: Cyndara FW, "Dara"\n→ Syntymäaika: 14.09.2008 / VARL\n→ Sukupuoli: tamma\n→ Säkäkorkeus: 160cm\n→ Väri & Merkit: Vaalenrautias, sukat, piirto\n→ Rekisterinumero: VH05-012-0834\n→ Kasvattaja: Missu\n→ Painotus: Estepainotus\n→ Koulutustaso: Ko: Vaativa A, re: 150cm\nPalkittu Huhtikuun -09 YLA-tilaisuudessa pistein 28 + 34 + 27 + 35 = 124p / YLA2\n★ Täyttänyt 4-vuotta 25.03.2009. Täyttänyt 6-vuotta 29.06.2009\n★ Cyndara FW on virtuaalihevonen ★\n» Luonteeltansa Dara on sosiaalinen, ja nauttii, kun se on huomion keskipiste. Vaikka Dara onkin sosiaalinen, ei se siedä ihmisiä, jotka käyttävät hajuvesiä, ainakaan voimakkaita. Dara haluaa paeta niitä ihmisiä, joten hajuveden käyttöä ei suositella, jos meinaa Daran kanssa työskennellä. Ei tamma kuitenkaan ala puremaan tai potkimaan, mutta siitä näkee ettei se viihdy oloissansa. Vaikka Dara onkin sosiaalinen, säikkyy se kaikkea mahdollista. Syksyisin, ympäriinsä lentävät lehdet saava tamman kauhun partaalle, jolloin pako on Daran mielestä paras vaihtoehto. Kaikkea lentävää pelkää, mutta kovat äänet ei niinkään saa tammaa reagoimaan. Esimerkiksi ukkosen jyrinää ei pelkää, mutta kun salamia ilmestyy, on tamma kauhuissaan suomeksi sanottuna. Monet sanovat Daran olevan hassu, ja persoonallinen luonne, mutta se ei ketään haittaa. Hoitaessa, Daraa käsitellessä, pitäisi sujua hyvin. Jotta tamman saa herpaantumaan, tarvitaan paljon ärsykettä, Daralla on pitkä pinna, mikä luo tammaan lisää positiivisuutta. Harjauksesta osaa nauttia, eikä ala väittämään vastaan. Samoin kavioiden puhdistus, hyvin sujuu. Tammaa saa kaikista parhaiten hoidettua ilman narua (on kiinni), sillä Daralle voi tulla paniikkia kiinnityksestä. Yleensä se ei saa, mutta niinkin on käynyt. Vaikka tamma olisikin irti, ei sillä ole tapana liikkua, vaan pysyä paikoillansa, ja nauttia huomioista.\n» Ratsuna Dara osaa olla vaativa. Huonoina päivinä Dara on jäykkä, ja vaatii pitkää lämmittelyä, ennenkuin voi alkaa ratsastamaan kunnolla. Huonot päivät sijoittuvat usein syystuulisille päiville, jolloin vettä sataa. Päivää ei paranna maneesissa olo. Huonoja päiviä on loppupeleissä vähän. Nuoren iän vuoksi tammaa ei suositella aloittelijoille, sillä Dara voi tunnetusti säikähtää jotain, ja silloin harva pysyy selässä. Nuorena hevosena Dara osaa olla vaativa. Tamma vaatii paljon toimiakseen, ja ratsastajan tulisi olla kokenut, jotta osaa hyödyntää tamman lahjat. Askellajit eivät ole kouluhevosen ihanteet, ainakaan istua. Käynti on kieltämättä rentoa ja pitkäaskelista, mutta ravia menee pomppisen puolella. Ravissa voi kyllä istua, mutta helppoa se ei ole. Laukka on ihan ok. Vaikka askellajit ovat huonot istua, on ulkopuolisen silmään liikkeet mahtavat. Dara osaa esitellä hienosti askellajejaan. Pohkeenväistö on liike, jota treenataan enemmän ja enemmän. Dara tunnetusti kävelee nopeasti, ja uralle väistäessä saattaa kävellä, jos ei ole tarkkana. Tätä liikettä saa vääntää oikein kunnolla, että se tulee oikeassa muodossa ulos. Liian monet avut saavat Daran menemään sekaisin, jottei se ainakaan menisi oikein.\nEstepuoli toimii hiukan paremmin; Dara pitää hyppäämisestä, mutta joskus saattaa kieltäytyä, ihan huvin vuoksi vaan ja ratsastajan pään menoksi. Rynnii usein esteille, mutta kuuntelee ihan hyvin pidätteitä. Daraa rauhoittaa hyvin ääni, joten ohjan lisäksi kannattaa käyttää ääntä. Jos Daran kanssa hyppääminen menee pelleilyksi, tamma ei hyppää ollenkaan, on parasta ottaa itseään niskasta kiinni, ja laittaa tamma vaikka kävelemään esteen yli. Näitä virheitä on tehty kylliksi, ja niiden tekeminen on parasta lopettaa. Maastoesteet sujuvat kivasti, niitä hypätään vapaaehtoisesti, ilman reippaita apuja. Ylipäätänsä maastoilusta Dara pitää. Lenkin ei tarvitse olla vauhdikas, ja vaan tammalle riittää rauhallinen kävelylenkki. Lyhyet lenkit sopivat hyvin alku-, ja loppuverryttelyksi.\n» Kilpailuissa Dara on oma persoonansa, ja eikä tuota ongelmia yhtään olla muiden ympäröimänä. Päinvastoin, Dara nauttii siitä. Kilpailusta toiseen matkustaminen ei stressaa Daraa ollenkaan, pitkistä matkoista korkeintaan voi herpaantua. Muita hevosiakaan ei ala potkimaan tai tekemään muuta ei toivottavaa. Osaa käyttäytyä siis kunnolla, eikä komentaa tarvitse ollenkaan. Ainakaan usein. Lämmittely sujuu, niin kisaradallakin. Kilpaileminen ei ole mikään ongelma tälle tammalle. Nuoreastaan iästään huolimatta kilpaileminen sujuu nyt oikein hyvin.\n» Kuten on tullutkin on ilmi, Dara on oikein sosiaalinen, ja viihtyy toisten hevosten seurassa. Tarhaan sitä ei voi jättää ilman toista hevosta. Jos Dara meinaa jäädä yksin tarhaan, pitää tamma hakea talliin, yksin ei missään nimessä saa jättää, silloin ei tule hyvää jälkeä. Pomottamaan ei ketään ala, vaan alistuu yleensä muille.\ni. Stanley Weps\nYLA2, KTK-III, KRJ-II ii. Sevaritza EVM\nie. Cherokee Rose EVM\nVIR MVA Ch, YLA2, ERJ-II, KRJ-II ei. Blijken EVM\nee. Blaar EVM\nIsänisä Sevaritza sai "pitkän" ja persoonallisen nimen syntyessään Victoryn päivänä. Sevaritzan lempinimeksi annettiin Viki, sillä virallinen nimi oli liian vaikea sanoa. Vikin tulevaisuus näytti valoisalta heti varsaiästä alkaen: ori sai ylimääräisiä huomioita, 2-vuotiaaksi asti Viki vietti monia laidunpäiviä, oikeaa hevosenelämää. Vikin täyttäessä 6-vuotta kaikki muuttui, kun orin omistaja sairastui niin vakavasti, että Vikistä piti luopua. Tämä komea hollantilaisori myytiin hienolle kouluratsastustallille, jossa sen taitoja vain kehiteltiin lisää. Samana vuonna Viki nähtiin monilla kilparadoilla, aloittaen helpoista luokista. Pari vuotta myöhemmin Viki nähtiin kansallisilla tasoilla, aina GP tasolla asti. Vaikka ori kilpailikin paljon, ei se saavuttanut niin suurta menestystä, kuin odotettiin. Nykyään Viki on jättänyt kouluradat taakseen, ja omistaja keskittyy näyttelypuoleen. Hyvää menestystä ei näyttelypuolellakaan ole tullut, mutta se ei haittaa. Vikillä säkää on 164cm, ja väriltänsä se on kulomusta, jokaisesta jalasta löytyy pieni vuohissukka, ja pässä komeilee pyöreä tähti.\nIsänisänisä Volcano of Sprit ei omistakaan niin pitkää tarinaa, kuin poikansa. Volcano of Sprit ei ole kiertänyt ihmiseltä ihmiselle, vaan pysynyt samassa paikassa, missä syntykin. Volcano of Sprit, tuttujen kesken Rade, on kansallisen tason kouluratsu, joka ei kuitenkaan yltänyt GP tasolle, vaan kilpaili enimmäkseen vaativassa A'ssa, ja osallistui pari kertaa intermediaite I -luokkiin. Kilpailuissa tuli pientä menestystä, mutta kuuluisaksi ei ori ole yltänyt. Eikä myöskään näyttelyissä. Näyttelyissä tuomarit sanoivat orin olevan erityisen raskas, ja pää oli sirohko muuhun rakenteeseen verrattuna. Volcano of Sprit'in omistajat eivät lannistuneet, vaikkei ori menestynytkään. Zenith on ainut Raden astuma tamma. Nykyään Rawhide viettää kotitilallansa vihreitä eläkepäiviä, silloin tällöin nähdään kevyillä maastolenkeillä Hollannin upeissa maastoissa.\nIsänisänemä Zenith oli syntyessään täynnä tarmoa ja intoa. Kouluratsastuksen parissa on loistanut, ja saanut monet ihmiset haukkomaan henkeään. Ja niinpä Zenith onkin loistava nimi tälle tammalle. Edelleenkin, tämä tamma on elossa. Zenith on siitostammana Englannissa, hoivaamassa viimeistä varsaansa. Mutta tammikuusta eteenpäin tamma jää virallisesti eläkkeelle. Zenith'n suku on hienohko koulusuku, josta löytyy monenlaista taituria. Suvussa on periytynyt sukat, ja niin Zenith'iltäkin löytyy jokaisesta jalasta sukat, mutta huonoa onnea se ei ole koskaan ollut. Saavutuksia riittää paljon, sillä tamma on haalinnut monen näköistä ja kokoista pokaalia. Samoin ruusukkeita löytyy monia. Tällä tammalla löytyy säkää 162cm, ja väriltänsä on vaaleanrautias.\nIsänemä Cherokee Rose on näin tuttujen kesken Bella, joka kilpailee vieläkin harvoissa kilpailuissa, n. vaativan B'n tasolla. Nuorempana kilpaila jopa GP tasolla, joka on suuri saavutus, kun ottaa huomioon tamman suvun. Bellan suvusta ei löydy huippuhevosia, vaan ihan normaaleja kilpailuratsuja, jotka ovat kilpailleet helpohkoilla tasoilla. Silti ihmeteltiin, miten Cherokee Rose on niin hieno kouluratsuksi, mutta maailmahan on ihmeitä täynnä. Bellan oltua 6-vuotias se aloitti aktiivisen kilpailu-uran helpoissa luokissa. Ikää tultua lisää tamma kilpaili vain vaativimmissa luokissa, ja 10-vuotiaana se starttasi ensimmäisen kerran GP luokassa, ja sijoittui heti kudenneksi. Ja tämä suoritus yllätti kaikki. Bella kilpaili vain lisää GP luokkia, ja saavutti pari voittoakin, sekä sijoituksia. Näyttelyihin tämä tamma ei ole koskaan osallistunut, vaikka rakenteeltaankin on hieno. Bella on pienikokoinen, säkää vajaa 160cm, mutta silti siltä löytyy kapasiteettia uusiin asioihin. Väriltänsä tämä hieno tamma on tummanruunikko.\nIsänemänisä Howsmite on yksi niistä normaaleista kisahevosista, joka ei yltänyt huippuhevosten joukkoon. Esimerkiksi pirueteissa sen takaosa liikkui liian paljon, josta vähentyi paljon pisteitä. Laukanvaihdoissa on/oli parhaimmillaan. Tällä hetkellä Howsmite on siitosorina Englannissa, ja on astunut pari tammaa, ja jälkeläisistä on ollut hienoja. Kukaan jälkeläisistä ei ole ehtinyt kilparadoille, mutta varsanäyttelyissä kehuttu on. Howsmite'n omat saavutukset, eivät ole niin ihmeellisiä. Intermediaite -luokissa kilpaili, saavuttaen 2 voittoa, ja 7 sijoitusta. Tuolloin pienikin virhe tiputti ratsukon kauas kärjestä. Howsmite kuitenkin jatkoi kilpauraansa, vaikkei sijoittunatkaan monesti. Silti monet pitivät tätä upeana orina, sillä sen rakenne on mahtava. Näyttelyissä kuitenkin rakennetta sanotiin liian raskaaksi, ja näyttelyt jätettiin siihen. Näyttelyissä kuitenkin kehuttiin orin upeaa mustaa väriä, ja päätä komisti pyöreä tähti. Säkää löytyy 167cm.\nIsänemänemä Avenida, lempinimeltänsä Twisti, on hyvin pienikokoinen, mutta pippurinen tamma. Säkää on vain 159cm, ja tamma jää sentillä rotumittojen ulkopuolelle. Twisti ei ole huippu koulu-, eikä esteratsastuksessa, ja kenttäratsuksen korkeat kiinteät esteet saivat tamman vauhkoontuman täysin. Kisapaikoilla tamma stressasi hirveästi, eikä malttanut alkuunkaan pysyä paikoillansa. Niinpä kilpailuradat päätettiin jättää taakse, sillä jokupäivä tamma sekoaisi lopullisesti. Kotitallilla Twisti on ihana persoona, oikein rauhallinen ja mukava hoitaa että ratsastaa. Niinpä omistajat, ihan sattumalta keksivät ilmoittaa tamman hienoon rotunäyttelyyn. Sinne mentiin vain huvinvuoksi, katsomaan vain, miten menee. Näyttely olikin suuri yllätys, sillä tamman rakennetta kehuttiin upeaksi. Siitä alkoi näyttelyiden kierto. Säkäkorkeus ei paljoakaan haitannut. Twisti elää edelleen, viettää vaihteeksi eläkepäiviä. Väriltänsä tämä näyttelykonkari on ruunikko.\nEmänisä Blijken on ori, joka kilpaili esteratsastuksen kansallisella tasolla asti, mutta kaikki muuttui, kun se loukkaantui dramaattisesti kotitilallansa Hollannissa. Onnettomuuden jälkeen Blijken ei koskaan palannut kisaradoille, vaan siirtyi jalostukseen, ja kiersi muutamia näyttelyitä. Jalostuspuolella Blijken astui monia, monia tammoja, ja jälkeläisiä on nähty usein kilpailuradoilla tekemässä kunniaa. Näyttelyissä Blijken ei kuitenkaan pärjännyt, vaikka se onkin suuri ja komea. Kun Blijken kilpaili vielä esteillä, se hyppäsi kevyesti 140cm ratoja, ja osallistui myöskin 160cm ratoihin. Uransa aikana se ehti saavuttaa kymmeniä voittoja, ja lukuisia sijoituksia. Kouluratsastuksessa Blijken ei menestynyt, yleensä tuli hylkäys, on ori tanssahteli kesken suorituksen aitojen toiselle puolelle. Säkäkorkeutta Blijkenillä on huimat 174cm, ja väriltänsä se tummanruunikko, lisäyksenä etujaloissa vuohissukka. Tällä hetkellä Blijken on siitosorina.\nEmänisänisä Blikker West ei ollut mikään huippuratsu, polveutui ihan hyvästä esteusuvusta, mutta ei kuitenkaan huippuratsuja. Blikker West kilpaili esteratsastuksessa, taso oli n. 100-120cm. Sen ylemmäs ori ei kyvennyt kilpailemaan. Kouluratsastuksessa kilpaili vaativa B:hen asti. Kenttäratsastuksessa se ei koskaan kilpaillutkaan, oli liian säikky kulkemaan maastossa. Blikker West ei myöskään saavuttanut näyttelymenestystä, tuomareiden mielestä ori oli liian rakas. Blikker West jouduttiin siis lopettamaan v. 1999 lopussa, oriin iski paha influessa, jota ei pystytty parantamaan. Blikker Westin lisäksi kaksi muuta hevosta kuoli kyseiseen tautiin. Blijken jäi tämän orin ainoaksi jälkeläiseksi. Väriltänsä Blikker West oli vaaleanrautias, päästä löytyi iso leveä läsi ja kaikista jaloista vuohissukat. Säkäkorkeutta oli 163cm.\nEmänisänemä Lisenia II ei ollut nuorempana kuuluisa kisaratsu, eikä näyttelyissäkään oikein menestynyt. Lisenia oli vain siitostammana pienessä kwpn siittolassa, mutta silti monia kuuluisa ori astui sen. Tamman rakennetta katsottiin hyväksi, vaikka näyttelymenestystä ei tullutkaan. Orit tietysti astuivat vain kovalla hinnalla, mutta kaikki oli sen arvoista. Lisenian varsat alkoivat menestyä koulu-, ja esteratsastukset monin sijoituksin ja voitoin. Hieman vanhempana Lisenia palasi kisaradoilla, mutta vieläkään ei tullut menestystä. Niinpä kilpailut jätettiin sikseen, ja Lisenia vietti siitostamman päiviä. Tänä päivänä Lisenia ei ole enää siitostamma, vaan viettää ansaittuja eläkepäiviä paikassa, jossa se on myös syntynt. Säkäkorkeutta Lisenialla oli 165cm, ja väriltänsä se on kulomusta.\nEmänemä Blaar on tamma, jonka kanssa on helppo työskennellä tilanteessa kuin tilanteessakin. Se luottaa melkein kaikkiin ihmisiin, ja käyttäytyy aina kunnolla. Huonoja tapoja ei omaa ollenkaan, ja siksi Blaar onkin hyvä siitostamma, koska se on niin hyväluonteinen. Kisapaikoilla ei tullut ainakaan ongelmia, sillä Blaar tuli ihan hyvin toimeen muiden hevosten kanssa. Blaar ei kilpaillut GP tasolla, vaan hyppäsi esteratsastuksen 120cm, korkeintaan 130cm. Korkeammalle Blaar ei yksinkertaisesti päässyt, vaikka se onkin aika suurikokoinen tamma, säkää 167cm. Kouluratsastuksessa pääsi kuitenkin hiukan pidemmälle, kilpaili vaativan A:n luokkia ihan hyvin tuloksin. Huipputasolle Blaar ei ikinä päässyt, mutta se tamman omistajaa haitannut, sillä Blaar oli muutenkin täydellinen siitostamma ilman kymmeniä kilpailuvoittoja ja -sijoituksia.\nEmänemänisä Ferlingo, on edelleenkin elossa, ja on rajoitetussa siitoskäytössä. Ferlingo on ulkonäöltänsä suuri musta ori, säkää 171cm, ja eikä sillä ole yhtään valkoista merkkiä, ei päässä tai jaloissa. Kisaradoilla Ferlingoa pelättiin usein, mutta useimmat huomasivat, miten komea ori oli kyseessä, sillä komean ulkonäön lisäksi se omasi/omaa upen hyppykyvyn, jolla päästäisiin pitkälle. Niin siinä kävikin, vuodet vierivät ja Ferlingon hyppytaidot vain paranivat ja eräänä kauniina päivänä se starttasi jo GP tason luokassa, ja ilo oli suuri, kun ori hyppäsi 4. sijoitukselle. Ferlingo jatkoit GP tason parissa, ja sen täytettyä 15-vuotta se siirtyi jalostukseen. Ferlingo astui monia, monia tammoja, ja monet varsoista ovat pärjänneet hyvin esteittä, muutamat taas hyvin näyttelypuolella.\nEmänemänemä Sabriana Lady ei ole enää elossa. Tamma kuoli vanhuuteen 25-vuoden iässä. Sabriana Ladyn omistajalle oli suuri kunnia, kun kuuluisa esteori Ferlingo Sabrianan. Ennen siitokseen siirtymistä Sabriana Lady kisasi pääosin esteillä, käyden myös muutamissa koulukilpailuissa. Esteillä Sabriana Ladyn kanssa sai olla tarkkana, ettei se alkanut kuumenemaan, sillä niin kävi helposti. Koulukilpailuissa Sabriana Lady meni kouluaitoijen ulkopuolelle, jolloin kouluratsastuksessa luovuttiin vapaaehtoisesti, ja päätettiin siirtyä pelkkiin esteisiin, joka oli hyvä päätös. Sabriana Lady ei kyennyt aivan GP tasolle, hyppäsi sellaista n. 130cm luokkia, ja pärjäsi niissä luokissa hyvin. Sabriana Ladyn hieman vanhetessa siirryttiin matalempiin luokkiin, ja kaikkien yllätykseksi tamma kolisi melkein jokaisella esteillä. Niinpä kokeiltiin uudestaan 130cm luokkaan, jolloin tamma taas loisti upeasti. Sabriana Lady oli 170cm korkea, väriltänsä se oli vaalenruunikko.\nCyndara FW ei ole enää tarjolla jalostukseen\nt. Chianti FW (i. Death Warrant MHN)\no. Chinatown FW (i. OK's Quality Worth)\no. Wranger Night FW (i. Cordero FW)\no. Grand Passion fce (i. Schäfer de Klein)\n10.11.2008 // ERJ kutsu // 80cm // 2/101\n10.11.2008 // ERJ kutsu // 120cm // 1/18\n10.11.2008 // ERJ kutsu // 80cm // 5/54\n13.11.2008 // ERJ kutsu // 60cm // 6/36\n13.11.2008 // ERJ kutsu // 80cm // 6/42\n13.11.2008 // ERJ kutsu // 120cm // 4/43\n14.11.2008 // ERJ kutsu // 100cm // 3/35\n21.11.2008 // ERJ kutsu // 130cm // 3/25\n23.11.2008 // ERJ kutsu // 150cm // 3/20\n25.11.2008 // ERJ kutsu // 60-70cm // 3/49\n25.11.2008 // ERJ kutsu // 80-90cm // 1/56\n25.11.2008 // ERJ kutsu // 110-120cm // 6/41\n25.11.2008 // ERJ kutsu // 150cm // 4/20\n26.11.2008 // ERJ kutsu // 120cm // 3/25\n26.11.2008 // ERJ kutsu // 130cm // 2/27\n27.11.2008 // ERJ kutsu // 150cm // 1/18\n28.11.2008 // ERJ kutsu // 120cm // 2/25\n28.11.2008 // ERJ kutsu // 150cm // 4/18\n30.11.2008 // ERJ kutsu // 120cm // 4/35\n03.12.2008 // ERJ kutsu // 120cm // 2/38\n11.12.2008 // ERJ kutsu // 130cm // 4/36\n12.12.2008 // ERJ kutsu // 130cm // 3/36\n12.12.2008 // ERJ kutsu // 150cm // 3/32\n16.12.2008 // ERJ kutsu // 110cm // 1/220\n17.12.2008 // ERJ kutsu // 120cm // 1/29\n18.12.2008 // ERJ kutsu // 120cm // 2/29\n19.12.2008 // ERJ kutsu // 60cm // 5/32\n20.12.2008 // ERJ kutsu // 80cm // 5/37\n20.12.2008 // ERJ kutsu // 120cm // 1/29\n21.12.2008 // ERJ kutsu // 80cm // 4/37\n22.12.2008 // ERJ kutsu // 120cm // 3/39\n26.12.2008 // ERJ kutsu // 100cm // 3/43\n02.01.2009 // ERJ kutsu // 70cm // 1/23\n04.01.2009 // ERJ kutsu // 150cm // 3/24\n07.01.2009 // ERJ kutsu // 110cm // 3/54\n07.01.2009 // ERJ kutsu // 150cm // 1/24\n08.01.2009 // ERJ kutsu // 150cm // 1/24\n10.01.2009 // ERJ kutsu // 100cm // 4/40\n15.01.2009 // ERJ kutsu // 110-120cm // 3/26\n15.01.2009 // ERJ kutsu // 130-140cm // 1/26\n15.01.2009 // ERJ kutsu // 150cm // 2/11\n16.01.2009 // ERJ kutsu // 110-120cm // 5/26\n16.01.2009 // ERJ kutsu // 150cm // 2/11\n14.02.2009 // ERJ kutsu // 120-130cm // 3/28\n14.02.2009 // ERJ kutsu // 110cm // 4/50\n18.02.2009 // ERJ kutsu // 140cm // 2/100\n18.02.2009 // ERJ kutsu // 130cm // 4/100\n20.03.2009 // ERJ kutsu // 120cm // 3/47\n23.03.2009 // ERJ kutsu // 80cm // 3/47\n24.03.2009 // ERJ kutsu // 80cm // 2/47\n25.03.2009 // ERJ kutsu // 80cm // 1/84\n25.03.2009 // ERJ kutsu // 80cm // 6/49\n26.03.2009 // ERJ kutsu // 70cm // 3/75\n28.03.2009 // ERJ kutsu // 90cm // 3/56\n29.03.2009 // ERJ kutsu // 80cm // 6/47\n12.11.2008 // KRJ kutsu // Helppo B // 2/40\n12.11.2008 // KRJ kutsu // Helppo B // 7/61\n14.11.2008 // KRJ kutsu // Vaativa B // 4/60\n20.12.2008 // KRJ kutsu // Helppo B // 3/40\n20.12.2008 // KRJ kutsu // Helppo B // 5/52\n21.12.2008 // KRJ kutsu // Helppo A // 1/40\n27.12.2008 // KRJ kutsu // Helppo A // 1/40\n29.12.2008 // KRJ kutsu // Vaativa A // 2/35\n31.12.2008 // KRJ kutsu // Vaativa A // 2/35\n01.01.2009 // KRJ kutsu // Vaativa B // 2/44\n01.01.2009 // KRJ kutsu // Helppo A // 2/13\n05.01.2009 // KRJ kutsu // Helppo B // 3/28\n05.01.2009 // KRJ kutsu // Vaativa B // 3/25\n06.01.2009 // KRJ kutsu // Helppo B // 2/27\n06.01.2009 // KRJ kutsu // Helppo A // 2/28\n09.01.2009 // KRJ kutsu // Vaativa B // 5/43\n02.02.2009 // KRJ kutsu // Vaativa B // 5/32\n03.02.2009 // KRJ kutsu // Helppo A // 4/28\n14.02.2009 // KRJ kutsu // Helppo A // 3/100\n02.11.2008 // KERJ kutsu // Helppoluokka // 4/49\nYksityinen estevalmennus 01.01.2009 - Valmentajana Rebecca\nAlkutunnista Dara oli vähän kankea ja ei totellut heti apuja. Mutta hetken verryttelyn jälkeen tamma alkoi jo hiukan vertyä ja alkaa mennä apujesi mukaan. Vaikkakin kulmien taivutus otti hiukan hankaluuksia vielä. Hienosti sait kuitenkin Daran vetrymään ilman kauheaa ajan tuhlausta. Heti kun aloin kannella puomeja kentälle Dara alkoi jännittyä ja innostua, mutta sait sen rauhoitettua hyvin. Päädyissä steppasi innoissaan valmiina jo hyppäämään. Muista ettet jää ohjiin roikkumaan liian kauaksi aikaa vaikka yrittäisi mennä ja muista myödätä. Teille tuotti pystyestealuksi vaikeuksia, mutta kun muutaman kerran jälkeen muistit pohkeet ja hyvät askeleet esteelle, niin hommaluisti.\n31.01.2010 - Daran kuulumisia\nVaikka Dara onkin hieno kasvattini, on se silti jäänyt huonolle huomiolle. Olen kyllä monta kertaa suunnittelut, että tämä tamma pitäisi saada nopeasti laatiksiin. Mutta, tästä päivästä lähtien Dara pääsee paremmalle huomiolle ja aletaan keräämään valkkoja kasaan. Dara ei kuitenkaan ole viime syksynä juuri ollenkaan kisannut, mutta on osallistut ERJ cuppeihin. Niistä ei ole vielä tullut sijoituksia, mutta ehkäpä joskus tulevaisuudessa tulisi.\n03.02.2010 - Jumppasarjoja\nTänään päätin hypätä hieman Daralla, mutta tällä kertaa jumppasarjoja. Eihän niiden kanssa ole ennenkään ongelmia ollut, mutta mitään menetettävää ei kuitenkaan olisi. Dara oli hyvällä tuulella ja tamma käyttäytyi hienosti kun pistin sitä valmiiksi. Menimme maneesiin ja teimme alkuverryttelyt. Dara tuntui hyvältä ratsastaa, vaikka laukka olikin hieman vauhdikasta. Jumppasarjat sujuivatkin hyvin, ihan kuten olin odottanutkin. Emme kuitenkaan jääneet pomppimaan niitä koko loppupäiväksi, vaan loppuun otimme pienet pohkeenväistöt. Viimeisenä loppuverkat, joissa Dara alkoi tuntua hieman väsyneeltä. Lopettelimme ja vein tammani talliin ja hoiden sen.\n05.02.2010 - Maastolenkki\nSää oli kaunis, joksikseen luminen, päätin lähteä maastoilemaan ja mukaani lähtisi Dara. Laitoin tamman tallissa valmiiksi ja tallipihalle nousin sen selkään. Dara oli kuitenkin lähdössä jo liikenteeseen ennen kuin minulla oli jalustimet sopivan mittaiset. Päästyämme maastoon tamma alkoi rentoutua, eikä sillä ollut enää kiire mihinkään. Ravailimme ja laukkailimme kylläkin, ja siitäkös Dara vasta innostuikin, kun pääsi hieman liikkumaan. Nautimme molemmat lenkistä, mutta pitihän sitä joskus palata tallille.\n31.07.2012 - Jalkaongelmia\nDaralla onkin kesä mennyt hieman pieleen. Tamma on kärsinyt oikean etujalan ontumisesta, eikä ontumiselle ole syytä löytynyt. Dara on ollut muutaman tunnin päivässä tarhassa ja saanut kevyttä liikuntaa. Mikään ei tunnu auttavan, joten tulevan viikon aikana olisi taas käynti klinikalle tutkittumaan jalka. Syyn selviäminen olisi todella kova sana. Toivotaan kuitenkin parasta - pahinta ei mietitä tässä vaiheessa!\n29.08.2012 - ERJ:n laatuarvostelu\nERJ:n laatuarvostelun elokuun tilaisuuden tulokset julkaistiin tänään ja tuli samalla ilmi, että uusi tilaisuus julkistetaan piakkoin. Siinä samalla alkoikin kaikkien hevosten tutkailu ja mietintä, ketkä ilmoittaisin seuraavaan tilaisuuteen. Dara olisi valmis menemään, vaikka jälkeläisnäytöt ovatkin hieman kehnot. Nyt vain odotetaan kutsun julkaisua. Daran lisäksi tilaisuuteen ilmoitetaan todennäköisesti hollantilaistammat Slender Breath MHN ja Mindora BJD.


Sijoittaja tuo leveämpiä hartioita yritykselle – Irtaantuminen yrityksestä voi olla iso henkinen prosessi | Yrittajat.fi\nSuuri osa menestyneistä yrittäjistä, jotka ovat itse saaneet rahoitusta enkeli- tai pääomasijoittajilta, ryhtyvät itse enkelisijoittajiksi.\nNäin väittävät Anssi Kiviranta ja Matias Mäenpää, jotka ovat perustaneet oman sijoitusyhtiö Leapin tukemaan startup-yritysten alkutaivalta. Kiviranta on Telkku.com -palvelun perustaja, joka myi yrityksensä Alma Medialle vounna 2008. Mäenpää oli B-to-B-palveluyritys Pappila Penkkaala Groupin toimitusjohtaja, kunnes yritys myytiin norjalaiselle Visma-konsernille.\n– Enkelisijoittajat ovat tärkeitä, koska ne auttavat yrityksiä siinä vaiheessa, kun yritys ei vielä ole tarpeeksi iso tai kiinnostava pääomasijoittajille, Matias Mäenpää sanoo.\nKiviranta ja Mäenpää ovat koostaneet kirjan yrittäjistä, jotka ovat perustaneet oman yrityksen, kasvattaneet sen ja lopulta myyneet tai saaneet pääomasijoittajan mukaan kasvattamaan yritystä entisestään.\nEXIT-nimisessä kirjassa on 15 yrittäjän tarina.\n– Exit ei saa olla päätavoite vaan seuraus. Toki raha voi olla osittain motivoiva tekijä, syy se ei saa olla tai lopputuloksesta ei tule hyvä. Pääsyy täytyy olla lisäarvo asiakkaalle, Mäenpää sanoo.\nExitistä alkaa luopuminen\nExit-vaiheeseen kestää keskimäärin 5-10 vuotta perustamisesta. Kun yrittäjä sitten myy osuuden tai koko yrityksen eteenpäin, kokemus voi olla hämmentävä. Henkinen irtaantuminen yrityksestä, jonka on luonut alusta saakka, alkaa.\n– Seitsemään vuoteen en nähnyt muuta mahdollisuutta tehdä bisnestä, kuin oma firma. Yhtäkkiä näkee muutakin elämää. Kuukausi kuukaudelta toiminta tuntui vähemmän omalta, kertoo Kotisivukoneen perustaja Mikko Nurminen, jonka yrityksen Fonecta osti vuonna 2013.\nNurminen jäi kotisivukoneeseen töihin kahdeksi vuodeksi kaupan jälkeen.\nMatias Mäenpään mukaan puolet yrittäjistä irtaantuu yrityksestä.\n– Intressit menevät eri suuntiin, eikä perustajalla ole enää valtaa ja vastuuta, hän toteaa.\nPääomasijoittajan mukaan tulo tuo kuitenkin leveämpiä hartioita, kuten Jungle Juice Barin perustaja Noora Fagerström kertoo. Vaaka Partnersin tuella yritys on voinut tehdä kasvu- ja kansainvälistymisaskeleita, joita yrittäjien omien rahojen turvin ei oltaisi uskallettu ottaa.\nNaiset vielä vähemmistössä\nExit-kirjan 15 tarinasta vain kolme on naisten tarinoita. Mäenpään mukaan suhdeluku olisi sama, vaikka esimerkkejä olisi 150.\n– Naiset työllistävät usein itsensä, mutta eivät uskalla viedä asioita eteenpäin. Riskinottokyky puuttuu, kun on perheet hoidettavina. Usein naiset jäävät myös yrityksissä taka-alalle, Fagerstöm pohtii.\nHoplopin perustanut Tomi Pulkki näkee vikaa myös kulttuurissa. Hän on aikaisemmin urallaan todistanut tilanteita, joissa nainen toimitusjohtajana ei sopinut.\n– Kiinassa kysymykset tulivat porukan vanhimmalle miehelle, vaikka titteli olisi mitä. Myös Suomessa esimerkiksi vuokrasopimusneuvotteluissa sukupuoli on ollut uskottavuuskysymys aikoinaan. Nykyään ei varmasti enää, Pulkki sanoo.\nTasapuolisempaa tulevaisuutta on kuitenkin odotettavissa. Mäenpää ja Kiviranta ovat olleet mukana Turussa startup-kiihdytysohjelma Boostissa. Anssi Kivirannan mukaan parikymppisissä suhdeluku näyttäisi olevan erilainen, ja naiset innokkaampia kasvattamaan yrityksiään.\nexit pääomasijoittaja enkelisijoittaja startup Leap\nMetsäteollisuus siirtyy työpaikkasopimiseen – Yrittäjät: Tämä on tärkeä työelämän uudistus


10x monokulaari luontoretkelle - Levenhuk Atom 10x42 - KAMAVAJA\nEtusivu / Optiikka / Monokulaarit / Levenhuk Atom 10×42 monokulaari\nMainio vaihtoehto kiikarille luontoretkelle lähdettäessä.\nLevenhuk Atom 10x42 monokulaari määrä\nTuotetunnus (SKU): 74095 Osastot: Monokulaarit, Optiikka Avainsana tuotteelle Monokulaari\nLevenhuk Atom 10×42 monokulaari on erinomainen vaihtoehto kiikarille luontoretkelle ja kaupungissa arkkitehtuurin tutkimiseen. Toisin kuin kiikareilla, joilla on samanlainen suurennos, monokulaari on kompakti, kevyt ja käytännöllinen. Voit liikkua monokulaarin kanssa ja ihailla maailman kauneutta ilman, että laitteen paino alkaa häiritä pitemmälläkään kävelyretkellä. Levenhuk Atom 10×42 on loistava valinta retkeilijälle.\n10x monokulaarin optiikka on valmistettu monikerroksisesta BK-7 -lasista. Monokulaarin tuottama näkymä on terävä, värikäs ja visuaalisesti miellyttävä. Objektiivin halkaisijaltaan 42 mm kokoinen linssi on valovoimainen, joten monokulaaria voi käyttää myös hämärässä. Laajan näkökentän ansiosta tämä monokulaari soveltuu suurten alueiden tarkkailuun. Levenhuk Atom 10×42 monokulaarilla voi tarkkailla liikkuvia kohteita ja sitä voi käyttää myös silmälaseilla. Diopterisäädöllä monokulaarin voi säätää omalle näkökyvylle sopivaksi.\nLevenhuk Atom 10×42 monokulaarin runko on valmistettu metallista. Se voidaan kiinnittää jalustaan.\nmonokulaari 10x suurennuksella\nlaaja näkökenttä 6,5 °\nnäkökentän laajuus 1000 metrissä: 113 m\nlinssin halkaisija 42 mm\nokulaari ja objektiivin linssin suojakupit


RAAKASUKLAATA KAIKILLA HERKUILLA\nTämä resepti sai alkunsa siitä, kun Matti kokeili tehdä terveellistä Nutellaa. Lopputulos ei ihan muistuttanut sitä mitä piti, mutta siinä kävi vähän niin kuin Fazerilla Da Capo-suklaan kanssa: ei mennyt laadunvalvonnasta läpi, mutta tuotos oli silti tosi hyvän makuista. Ja sehän on tärkeää!\n"Nutella"-mössö oli siis hyvää, muttei kuitenkaan täydellistä. Olen tässä muokkaillut ja testaillut reseptin eri versioita ja tässä on uusi lopputulos. On pehmeää kookoksen makua, kermainen suklaan maku raakakaakaosta, makeutta agavesiirapista, paljon hyviä rasvoja ja tietysti ”surprise center” : ) Resepti on myös gluteeniton ja maidoton.\nJa nyt kun Ystävänpäivä on jo tämän viikon sunnuntaina, piti mun tietysti tehdä nämä suklaat sydämen muotoisiksi <3 Resepti on yksinkertainen, ei vaadi lämpöhauteita tai monimutkaisia toimenpiteitä.\nnoin 130g konvehteja:\nhaluamiasi täytteitä konvehtien sisälle\nKuten lupasin, niin tämä on helppoa : ) Sekoita kaikki raaka-aineet food processorissa tasaiseksi massaksi.\nAnnostele suklaamassa silikonimuotteihin lusikalla. Halutessasi tökkää muoteissa olevan suklaamassan keskelle jotain täytettä, kuten maapähkinävoita, yksittäinen pähkinä, kookoshiutaleita (voi laittaa myös ennen suklaata muottiin, jolloin näkyy konvehdin pinnalla), kaakaonibsejä, mulperimarjoja jne. Käytin itse maapähkinävoita, kookoshiutaleita, hasselpähkinöitä, kaakaonibsejä ja pistaasipähkinän sydämiä.\nLaita pakastimeen jähmettymään noin vartiksi. Säilytä myös kylmässä (jääkaapissa tai pakkasessa), ellei kaikki mene kerralla! :D\nItse tehdyt suklaasydämet on kiva lahjaidea kaverille tai rakkaalle. Tai sitten ihan vaan omaan herkutteluun <3


Brittany Murphyä varoitettiin aviomiehestään – Stara\nBrittany Murphyä varoitettiin aviomiehestään\nViihdeuutiset 28.12.2009, 15:30 · Stara.fi\nJoulun alla yllättäen sydänkohtaukseen 32-vuotiaana menehtynyt amerikkalainen näyttelijätär Brittany Murphy sai ystäväpiiriltään varoituksia aviomiehestään, mutta hän ei ottanut niitä kuuleviin korviinsa. Supertähden kuolinsyy on edelleen selvittämättä, mutta sairastelun sekä massiivisen lääkecocktailin epäillään olleen siihen osallisena.\nNew York Daily News -lehden mukaan lähipiiri varoitti Brittanyä useita kertoja siitä, että hänen aviomiehellään olisi haitallinen vaikutus tähden hyvinvointiin ja urakehitykseen.\nAviomies Simon Monjack on itse julistanut vaimonsa kuoleman jälkeen syyttömyyttään amerikkalaisissa viihdelehdissä. Hän on kertonut joutuneensa vaimonsa lähipiirin mustamaalaamaksi jo häistään lähtien. Lisäksi Simon Monjack syytti mediaa ajojahdista, jonka tarkoituksena on loata hänen maineensa.\n– Ongelmani on että minä en näytä Ashton Kutcherilta. He eivät pidä myöskään siitä, että hän meni naimisiin sellaisen miehen kanssa joka ei ollut kuuluisa. Tähdet haluavat että tähdet avioituvat muiden tähtien kanssa, Monjack kertoi lehdelle.\nSimon Monjack osoitti kuitenkin hieman toisenlaista käytöstä vain viikko ennen vaimonsa kuolemaa, kun hänen vaimonsa sai potkut elokuvasta Monjackin kännisekoilujen takia. Hän oli ilmestynyt kuvauspaikalla juovuksissa ja ajautui lopulta myös tappeluun. Se ei ollut tuotantoyhtiön mieleen.\n– Viimeinen asia jonka muistan sanoneeni Brittanylle oli kysymys siitä tunteeko hän todella aviomiestään, elokuvaohjaaja George Hickenlooper kertoi ja paljasti Brittanyn suuttuneen kysymyksestä.\nLisäksi Factory Girl -elokuvan ohjaaja kertoi Monjackin valehdelleen, että hän olisi ollut jotenkin mukana kyseisessä elokuvassa. Hickenlooperin mukaan Murphyn miehellä ei ollut mitään tekemistä elokuvan kanssa.


Asiakkuusneuvoja/-asiantuntija, OP Vesanto\nIlmoituksen osoite: https://tyopaikat.oikotie.fi/tyopaikka/1308448\nOP Vesanto on 116-vuotias pankki ja OP Nilakan Seutu 115-vuotias, mikä tekee meistä Ryhmän vanhimpia osuuspankkeja. Olemme kumpikin taloudellisesti vahvoja ja vakavaraisia, jäsentemme omistamia pankkeja. Asiakaslupauksemme mukaisesti olemme asiakkaitamme varten ja toimintaamme ohjaa ihmisläheisyys. OP Vesannon konttori sijaitsee kirkonkylän taajamassa. OP Nilakan Seudun konttorit sijaitsevat Pielavedellä sekä Keiteleellä.\nOP Vesanto hakee tiimiinsä määräaikaiseen työsuhteeseen\nTehtävässä vastuullasi on asiakkuuksien kokonaisvaltainen hoitaminen. Tarjoat asiakkaille juuri heidän tilanteeseensa sopivia sijoittamisen ja rahoituksen ratkaisuja. Ennakoit asiakkaiden tarpeita jo etupainotteisesti ja olet heihin tiiviissä yhteydessä. Asiakasvastaavana toimit pankin kasvoina, mutta hyödynnät laajasti myös muiden asiantuntijoiden osaamista varmistaessasi, että asiakas saa juuri hänelle ajankohtaista palvelua. Tarkempi tehtävänkuva määrittyy tehtävään valittavan henkilön osaamisen perusteella. Määräaikaisuuden kesto on korkeintaan vuoden, tarkemmasta ajasta sovitaan yhdessä.\nToivomme sinulta aiempaa rahoitus- ja varallisuudenhoitokokemusta ja kaupallisen koulutuksen tuomaa näkemystä rahoituksesta. Sinulta löytyy jo APV1-tutkinto. Työskentelytapasi on yrittäjämäinen ja nautit siitä, että saat hallinnoida omaa kalenteriasi. Kuvailet itseäsi joustavaksi, ja työskentelet sinnikkäästi kohti tavoitteita. Asiakkuuksien hoitamisessa sinulle on etua erinomaisista viestintä- ja neuvottelutaidoista. Kykenet analysoimaan ja tulkitsemaan asiakkaan tarpeita ja taloudellista tilaa. Vesannon ja Nilakan seudun Osuuspankit tekevät tiivistä yhteistyötä, eli pystyt matkustamaan kahden pankin väliä vaivatta.\nOlemme paikallinen kahden pankin tiimi, jossa tehdään yhteistyötä yli konttorirajojen. Tarjoamme mielenkiintoisen työn Savon sydämessä. Määräaikaisuuden jälkeen on mahdollista keskustella jatkosta. Kollegoiksi saat alan rautaisia ammattilaisia ja pääset kehittämään heidän kanssaan myös omaa ammattitaitoasi. Saat erittäin monipuolisen työnkuvan, jossa jokainen päivä on varmasti erilainen. Käytössäsi on modernit työvälineet, joiden avulla pystyt toteuttamaan myös osan neuvotteluista verkon välityksellä. Tarvittaessa järjestämme valmiiksi kalustetun asunnon. Tarjoamme myös liukuvan työajan ja etätyömahdollisuuden.\nHeräsikö kiinnostuksesi paikkaa kohtaan? Lisätietoja tehtävästä ja meillä työskentelystä antaa toimitusjohtaja Markku Niskanen (0405269013). Lähetäthän hakemuksesi ja ansioluettelosi OP:n urasivuston (op-careers.fi) kautta viimeistään 28.10. Kerro meille, miksi sinä olisit oiva valinta tehtävään!\nOP Kalajoki | Julkaistu 18.11.2019\nOP Pohjola | Julkaistu 1.11.2019


Kotimaa 25.1.2021 06:59\nTänään on oman koronakaranteenin kymmenes ja viimeinen päivä. Huomenna voi käydä kaupassa pitkästä aikaa itse. Kiitos kaikille kavereille, jotka autoitte kauppa-asioissa.\nSiun sotesta soitettiin viikko sitten sunnuntaina. Kerrottiin, että minut on laitettu karanteeniin. Altistuminen oli tapahtunut edellisenä perjantaina työkeikalla.\nMaanantaina heti testiin Siilaiselle. Keskiviikkoaamuna helähti tekstiviesti: negatiivinen.\nYksin ollaan oltu nyt siis vielä enemmän kuin etätyöläisenä, kun ei asioillekaan ole päässyt. Oikeastaan ainoaa kunnon puuhaa on ollut lumitöiden tekeminen; niitä olikin tuossa kolmena perättäisenä päivänä.\nTelevisio, netti ja puhelin ovat kai pitäneet jotenkin järjissä. Maskeja ei ole kulunut, kun minnekään ei ole voinut lähteä (paitsi lenkille luontoon) eikä kukaan ole tietenkään tänne tullut.\nRuokakassi on jätetty ulkorappusille. Mukaan on aina laitettu kassakuitti ja ostajan tilinumero, joten näin tämä onneksi nykyaikana toimii.\nKoronaepidemia on herättänyt paljon kysymyksiä, epävarmuutta ja huolia, ja siltä vaikuttaa, että niitä riittää vielä kauaksi tulevaisuuteen.\nOhjeita ja määräyksiä täytyy aina noudattaa, tietysti myös tiistaista alkaen, kun taas pääsee jossakin käymään. Maski mukaan, käsien pesua ja desinfiointia, turvavälit.\nSellaiselle, jolla on jokin perussairaus, kuten itselläni ykköstyypin diabetes, ei koronaepidemia ehkä ole aiheuttanut niin pahaa pelkoja kuin ehkä joillekin muille.\nSairastamiseen on tavallaan tottunut. Koronakriisi on tuonut kuitenkin mukanaan ylimääräistä stressiä.\nSitä kummasti onneksi oppii arvostamaan arjen pieniä asioita ja sujuvuutta, kun tällaista tapahtuu ja erakoksi joutuu.\nEtätöissä jatketaan edelleenkin, eikä siihen liene muutosta luvassa.\nKotona työskentelyssä on kuitenkin hyvät puolensa. Ajankäyttö on tehokkaampaa, eikä laiskuus ole hiipinyt vaivaamaan, paremminkin päinvastoin.\nOn voinut lämmittää taloa puulla öljyn sijaan, kun pannuhuoneessa täytyy käydä säännöllisesti. Työpaikalta käsin se ei onnistuisi.\nKaranteeni on kummallinen sana suomen kielessä, eihän se oikeaa suomea olekaan.\nEnglanniksi karanteeni on quarantine, joka alkuperä on taas muinaisen venetsian kielen sanasta quarantena. Se tarkoittaa 40 päivää.\nMustan surman aikana 1400-1500-luvuilla tuota vanhaa sanaa käytettiin siksi, että kaikkien laivojen, niiden miehistön ja matkustajien piti pysyä eristettynä eli karanteenissa 40 päivää ennen kuin saivat rantautua.\nKaranteenia edelsi trentino, joka taas merkitsi 30 päivän eristämistä. Sitä käytettiin jo 1300-luvulla Ragusan tasavallassa Dalmatiassa, joka nykyisin on Kroatiaan kuuluva Dubrovnik.\nKaikenlaista sitä voikin historiasta ammentaa, kuten vaikkapa sanojen alkuperää.\nNykyisin karanteeni-sanalla ei siis enää ole täsmällistä ajallista merkitystä, vaan kuten koronapandemiassakin on nähty, karanteenin pituus voi vaihdella.


Vt 12 Tillola–Keltti: Keltin eritasoliittymän rakentaminen etenee – kiertotiejärjestelyt voimaan torstaista alkaen - Väylävirasto\nVt 12 Tillola–Keltti: Keltin eritasoliittymän rakentaminen etenee – kiertotiejärjestelyt voimaan torstaista alkaen\nValtatien 12 työmaalla Tillolan ja Keltin välillä työskennellään tällä hetkellä Keltin eritasoliittymän kohdalla. Rakennustyöt vaikuttavat liikenteen kulkuun torstaista 25. huhtikuuta alkaen.\nRakennustöiden takia Kouvolan ja Lahden välinen ajoneuvoliikenne ohjataan Keltin eritasoliittymän kohdalla Kouvolasta päin tultaessa Kuutostielle ja Venäläistöyryntietä ajettaessa valtatie 12:lle ja siitä edelleen Lahden suuntaan. Lahdesta Kouvolaan kulkeva liikenne ohjataan normaalisti valtatie 12:a pitkin.\nYli viisi metriä leveät erikoiskuljetukset Kouvolan ja Lahden välillä ohjataan kulkemaan valtatie 12:a pitkin.\nKiertotiejärjestelyt ovat voimassa syyskuun loppuun saakka. Järjestelyt eivät koske pyöräilijöitä ja jalankulkijoita.\nVenäläistöyryntien ja KymiRingin eritasoliittymän välillä liikenne kulkee edelleen valtatien pohjoispuolisia kiertoteitä 3 ja 4.\nTyötahti kiihtyy kesää kohti\nKevään kuluessa työmaa näkyy myös yhä enemmän kiertoteillä, kun tähän asti töitä on tehty suljetulla osuudella. Kiertoteiden 3 ja 4 välissä valtatiellä 12 aloitetaan louhintatyöt valtatien reunassa, jotka voivat vaikuttaa ajoittain liikenteeseen.\n– Kesää kohti työtahti tihenee. Koneiden, rakentajien ja yksittäisten toimenpiteiden määrä kasvaa siinä määrin, että se edellyttää myös tiellä liikkujilta erityistä tarkkaavaisuutta. Maltti on edelleen paras valtti, hankkeen projektipäällikkö Jetro Matilainen muistuttaa.\nMatilaisen mukaan KymiRingin risteyssillan sillan (S2) työmaalla valmistaudutaan sillan kannen eristystyöhön ja kannen sääsuojaukset pystytetään lähiaikoina. Kontjärven risteyssillan (S3) ja Venäläistöyryn risteyssillan (S4) kannet on valettu.\nHanke Facebookissa: facebook.com/vt12tillolakeltti\nHanke Flickrissä: Flickr-kuvia\nHankkeen verkkosivut: vayla.fi/vt-12-tillola-keltti


Yli 70-vuotiaiden karanteeni on ikärasismia – Saksassa ei hyväksytä minkäänlaisia ikärajoituksia - Lukijalta - Satakunnan Kansa\nYli 70-vuotiaiden karanteeni on ikärasismia – Saksassa ei hyväksytä minkäänlaisia ikärajoituksia\nJulkisuudessa on käyty ajoittain vilkastakin keskustelua yli 70-vuotiaiden karanteenista. Sitä on lähinnä puolustettu sillä, että se on suositus, jolla halutaan ”suojella” iäkkäitä ihmisiä. Suomen lisäksi tuo suositus on joissakin muissakin maissa, mutta ei läheskään kaikissa.\nKaiken kukkuraksi monet kaupat suosittelivat, että yli 70-vuotiaat käyvät kaupassa kello 6 ja 7 väliseinä aikana. Mikähän järki tässä oli? Iäkkäät ihmiset, joilla varmasti on unen tarvetta, joutuvat ensimmäiseksi aamulla kauppaan.\nVertailun vuoksi otan esimerkin Saksasta. Siellä ei hyväksytä minkäänlaisia ikärajoituksia, koska niitä pidetään ikärasismina. Kauppa-ajoiksi on suositus klo 9–11 ja 14–16.\nSuomessa entinen eduskunnan ja EU:nkin oikeusasiamies Jacob Söderman (sd.) on myös fb-päivityksessään kummastellut tätä yli 70-vuotiaiden karanteenia. Söderman pitää sitä räikeänä ikärasismina.\nOn myös mielenkiintoista katsoa Satakunnan ja Porin tilannetta. Satakunnassa on ollut 53 koronatartuntaa. Kaksi miestä on ollut tehohoidossa, ja he ovat olleet 40–65-vuotiaita. Ylilääkäri Sari Sjövallin mukaan (SK 7.5) Satasairaala oli valmistautunut vastaanottamaan 20 tehohoitopotilasta, mutta vain 2 on siis tarvinnut tehohoitoa.\nKaikki kiireettömät leikkaukset ja hoito lopetettiin mukaan lukien hampaiden hoito.\nTämä kaikki on aiheuttanut valtavan budjettivajeen, ja lomautuksiakin on suunniteltu.\nHelsingin Sanomat julkaisi (8.5) hallituksen muistion, jonka mukaan koko maassa sairaaloissa kiireettömän vuodeosastohoidon potilaiden määrä väheni maalis-huhtikuussa 37 prosenttia. Muistion perustella koronaepidemia on jättänyt jonoon muun muassa tekonivelleikkauksia, tuki-ja liikuntaelinten ja ruoansulatuselinten tähystyksiä sekä sepelvaltimoiden pallolaajennuksia.\nKoronavirus on ennen kaikkea terveydellinen ongelma, joka koskee kaikenikäisiä. Kuka tahansa voi saada tartunnan ikään katsomatta. Yli 70-vuotiaille, joille suositellaan elämistä karanteenia vastaavissa oloissa, se on myös sosiaalinen, psykologinen ja fyysinen ongelma enemmän kuin muille.


Perusominaisuudet –arvosanassa huomioitiin toiminta heikossa kentässä, liitännät ja monipuolisuus, tallennustila, puhelimen toiminta-aika yhdellä latauksella ja akun latausnopeus. Lisäksi uutena testikohteena arvioitiin kaiuttimien äänenlaatu. Kaiuttimen äänenlaatu arvosteltiin sekä teknisten mittausten että subjektiivisen arvion perusteella. Monipuolisuutta arvostellessa käytiin läpi puhelimen eri toiminnot sekä esimerkiksi puhelimen käyttämät taajuusalueet, tiedonsiirtotekniikat ja liitännät. Tallennustila arvosteltiin käytettävissä olevan sisäisen muistin ja muistikortin kanssa saavutettavan suurimman mahdollisen tallennustilan perusteella. Akku-arvosanassa huomioitiin toiminta-aika eri käyttötavoilla ja eri verkkotekniikoita käytettäessä. Osassa mittauksia esimerkiksi GPS ja Bluetooth olivat päällä. Myös latausaika arvosteltiin.\nKäytön helppouden arvosteluun vaikutti puhelimen käyttöönoton ja perustoimintojen helppous, kosketusnäytön käytön sujuvuus, näytön antama vaste kosketukseen ja näytön toiminot, kuten tukea monikosketukselle. Lisäksi huomioitiin valikkojen ominaisuudet ja käyttöohje. Näyttö-arvosanassa huomioitiin koko, tarkkuus ja luettavuus eri valaistusolosuhteissa. Myös katselukulmat ja kontrasti testattiin. Kannettavuutta arvioitiin puhelimen painon ja tilavuuden perusteella sekä arvioimalla puhelimen kuljetettavuutta käsilaukussa ja taskussa huomioiden myös näytön lukituksen poistamisen helppous.\nKestävyyttä mitattiin pudottamalla puhelin erityistä testausrumpua käyttäen 50 kertaa 80 cm:n korkeudelta. Lisäksi puhelin altistettiin vedelle ja kosteudelle ja testattiin kosteuden vaikutusta puhelimen toimintakykyyn standardin EN60529, 2000-9 mukaisesti. Puhelimien toimivuus testataan heti 5 minuutin kestoisen testin jälkeen. Toimintakyky tarkistetaan lisäksi 2 ja 3 päivän kuluttua testin tekemisestä. Ne puhelimet, joiden valmistajat lupaavat olevan vedenkestäviä, upotetaan lisäksi 1 metrin syvyiseen veteen tiiviyden tarkistamiseksi. Lisäksi kestävyys-arvostelussa huomioidaan näytön ja kuoren naarmuuntumisherkkyys (testauskynä ERICHSEN, Model 318S) ja laboratorion asiantuntijan subjektiivinen arvio laitteen rakenteesta.\nKamera-arvostelussa testattiin kuvanlaadun lisäksi puhelimen soveltuvuus kuvankatseluun, kameratoimintojen monipuolisuus, kameran käytön helppous ja nopeus sekä tiedonsiirto ja tallentaminen. Kuvat otettiin automaatti-asetuksilla ja parhaalla kuvanlaadun asetuksella. Kuvat arvosteltiin sekä tietokoneen ruudulta että tulosteista. Testissä käytettiin sekä testitauluja että luonnollisia kuvauskohteita.\nInternet-toiminnoissa arvioitiin erityisesti käyttömukavuutta ja nopeutta. Huomiota kiinnitettiin muun muassa sivuilla navigointiin ja näyttötilan riittävyyteen. Selailua testattiin 6:lla yleisesti käytettävällä sivustolla ja latausnopeudet mitattiin. Sähköpostitoiminnoista arvioitiin sähköpostin tiliasetusten tekeminen sekä sähköpostien hakeminen, lukeminen ja kirjoittaminen.\nSynkronointi (pilvipalvelut ja tietokone) Synkronointia testattiin viemällä yhteystietoja, kalenterimerkintöjä, sähköposteja ja muita tiedostoja puhelimesta tietokoneeseen ja pilvipalveluun ja niistä takaisin puhelimeen.\nTestilaboratoriossa tutkittiin puhelinten kuuluvuutta tekokäden ja -pään avulla.